Portugalgbe Me Biblia Gbãtɔ La Kutrikuku Ƒe Ŋutinya Aɖee\nGbetakpɔxɔ—Tata Si Míesrɔ̃na | July 2007\nGBE BUBU Armenian Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Polish Portuguese Romanian Sepedi Setswana Shona Silozi Slovak Slovenian Swahili Tsonga Turkish Ukrainian\nPortugalgbe Me Biblia Gbãtɔ La—Kutrikuku Ƒe Ŋutinya Aɖee\n“KUTRIKULAE nu dzea edzi na.” Nya sia dze le mawusubɔsubɔ ŋuti gbalẽvi aɖe si João Ferreira de Almeida ŋlɔ le ƒe alafa 17 lia me la ƒe axa evelia. Nya sia ɖɔ ŋutsu aɖe si tsɔ eɖokui sa vɔ le Biblia gɔmeɖeɖe ɖe Portugalgbe me kple emama me la wòsɔ nyuie ŋutɔ.\nWodzi Almeida le ƒe 1628 me le Torre de Tavares, si nye kɔƒedu aɖe si le Portugal ƒe dziehe. Tsyɔ̃evi wònye tso ɖevime, eye tɔɖia si nye subɔsubɔhabɔbɔ aɖe me tɔ lae nyii le Lisbon, si nye Portugal ƒe fiadu. Le woƒe kɔnyinyi nu la, ele be woana hehe nyui aɖe Almeida atsɔ adzrae ɖo ɖe nunɔlanyenyedɔ wɔwɔ ŋu, eye esia kpe ɖe eŋu wòtu gbegbɔgblɔ ŋuti nunya ƒe ŋutete tɔxɛ ɖo tso eƒe ƒewuiwo me.\nGake edze abe ne ɖe Almeida kpɔtɔ nɔ Portugal la, mate ŋu azã eƒe ŋutetea le Biblia gɔmeɖeɖe me o ene. Esime Subɔsubɔ Me Ðɔɖɔɖotaʋiʋlia na be wote ŋu nɔ Biblia gɔme ɖem le Europa ƒe titina kple dziehe nutowo me la, Katolikotɔwo Ƒe Ŋutasẽʋɔnudɔdrɔ̃ nu gakpɔtɔ nɔ sesẽm le Portugal ya kokoko. Woate ŋu ahe ame ayi Ŋutasẽʋɔnudrɔ̃ƒe le Biblia gɔmeɖeɖe aɖe ƒe esi nɔnɔ ɖeɖe dzaa ko ta. *\nAnya nɔ eme be esi Almeida di be yeasi le mɔxeɖenu ma nu ta la, eʋu yi Netherlands le eƒe ƒewuiwo me. Esia megbe kpuie, esime wòxɔ ƒe 14 ko la, ezɔ mɔ yi ɖe Asia heto Batavia (si nye Jakarta fifia), le Indonesia, si nye Netherlandstɔwo ƒe asitsaha si ŋkɔe nye Dutch East India Company ƒe du vevitɔ le Asia ƒe Anyieheɣedzeƒe.\nƑewuivi Gbegɔmeɖela Aɖe\nLe Almeida ƒe mɔzɔzɔ yi Asia ƒe akpa mamlɛa me la, nane do mo ɖa si trɔ eƒe agbenɔnɔ. Esi wòɖo meli tso Batavia yina Malacca (si nye Melaka fifia), le Malaysia ƒe ɣetoɖoƒekpa dzi la, eke ɖe Protestanttɔwo ƒe agbalẽvi aɖe si nɔ Spaingbe me, si ƒe tanyae nye Diferencias de la Cristiandad (Vovototo Siwo Le Kristodukɔa Me) ŋu. Tsɔ kpe ɖe tsitretsitsi ɖe alakpasubɔsubɔhawo ƒe nufiafiawo ŋu ŋuti la, agbalẽvia gblɔ nya aɖe hã si wɔ dɔ ɖe sɔhɛ Almeida dzi vevie, si nye be: “Gbegbɔgblɔ si gɔme amewo mese o zazã le sɔleme, nenye hena Mawu ƒe kafukafu gɔ̃ hã la, meɖea vi aɖeke na nyasela si mele egɔme sem o.”—Korintotɔwo I, 14:9.\nEsia kpe ɖe Almeida ŋu wòƒo nya ta be: Mɔ vevitɔ si dzi woato aɖe subɔsubɔhawo me alakpanufiafiawo ɖe goe nye nana be amewo katã nase Biblia gɔme. Esi wòva ɖo Malacca la, eyi ɖage ɖe Netherlands Sɔlemeha Si Wogbugbɔ Ðɔ Ðo la me eye wòte Nyanyuigbalẽawo gɔmeɖeɖe tso Spaingbe me yi ɖe Portugalgbe me henɔ emam na “ame siwo di vevie be yewoanya nyateƒea.” *\nLe ƒe eve megbe la, Almeida sɔ gbe hena dɔ gã bubu aɖe wɔwɔ—Kristotɔwo ƒe Hela Ŋɔŋlɔawo gɔmeɖeɖe tso Latin Vulgate ƒe gɔmeɖeɖea me. Mede ƒe ɖeka hafi wòwu dɔ sia nu o, si nye dɔ ɖedzesi aɖe si ƒe 16 vi wɔ! Dzideƒotɔe la, etsɔ eƒe kɔpi ɖeka ɖo ɖe Netherlands dukɔa dziɖula le Batavia be wòana woatae. Edze abe Sɔlemeha Si Woɖɔ Ðo si le Batavia la ɖo eƒe gɔmeɖeɖe si wòŋlɔ kple asi la ɖe Amsterdam ene, gake nunɔla tsitsi si wodee asi na la va ku, ale wɔ Almeida ƒe dɔa zu dze bu ɖe ama me.\nEsime wova bia tso Almeida si be wòaɖo eƒe gɔmeɖeɖea ƒe kɔpi ɖe hame si Woɖɔ Ðo, si le Ceylon (si nye Sri Lanka fifia), le ƒe 1651 me hafi wòde dzesii be gbãtɔ si yeɖo ɖe sɔlemeha la bu le woƒe agbalẽdzraɖoƒea. Gake dzi meɖe le eƒo o, edi kɔpi bubu—ɖewohĩ eƒe asinuŋɔŋlɔ xoxoawo dometɔ ɖeka—eye le ƒe si kplɔe ɖo me la, ewu Nyanyuigbalẽawo kple Dɔwɔwɔwo, si ŋu wògbugbɔ trɔ asi le la nu. Sɔlemeha la ƒe adaŋudeha si le Batavia la xe ga home si nye guilder 30 nɛ ɖe eƒe agbagbadzedzewo ta. Almeida ƒe dɔwɔhati aɖe ŋlɔ bena “ga home sia meɖi naneke o, ne wotsɔe sɔ kple dɔ gã si wòwɔ.”\nTogbɔ be edze ƒãa be womede asixɔxɔ eƒe dɔa ŋu o hã la, Almeida yi dɔa dzi heɖo eƒe Nubabla Yeye gɔmeɖeɖe si nu wòwu le ƒe 1654 me la ɖa hena tata. Fifia hã, ewɔ abe ɖee wodi be woatae ene, gake womewɔ naneke le eŋu tsɔ wu kɔpi ʋɛ aɖewo gbugbɔŋlɔ hena sɔlemeha aɖewo ƒe zazã o.\nŊutasẽʋɔnudrɔ̃ƒe Bu Fɔe\nLe ƒe ewo siwo kplɔe ɖo me la, Almeida nɔ hakpɔkplɔ kple mawunyadɔgbededɔ dzi vivie na Sɔlemeha Si Woɖɔ Ðo la. Ƒe 1656 mee woɖoe, eye Ceylon wòsubɔ le gbã, afi si esusɔ vie atiglinyi aɖe ɖo afɔ edzi wòku le kloe, eye emegbe esubɔ le India abe Protestanttɔwo ƒe mawunyadɔgbedela gbãtɔ siwo woɖo ɖe dukɔ ma me la dometɔ ɖeka ene.\nAlmeida nye ame si va zu Protestanttɔ eye wònye dutadziɖuɖu aɖe ƒe amedɔdɔ le dukɔ bubu me. Eya ta Portugalgbedolawo ƒe nuto siwo katã wòsrã kpɔ la me tɔ geɖe bui xɔsegbela kple dugbãla. Ale si wòƒoa nu tsia tsitre ɖe agbe maɖɔʋu nɔnɔ si yia edzi le hakplɔlawo dome ŋu tẽ kple ale si wòkloa nu le Katolikoha ƒe nufiafia dadawo dzi siaa wɔe be nyahehe nɔa woa kple Katolikotɔwo ƒe mawunyadɔgbedeawo dome edzidzi. Nyahehe siawo va ɖo woƒe sesẽaƒe le ƒe 1661 me, esime Ŋutasẽʋɔnudrɔ̃ƒe si nɔ Goa, le India la tso kufia na Almeida be enye dugbãla. Wotɔ dzo eƒe nɔnɔme wɔwɔe aɖe esime ye ŋutɔ menɔ anyi o. Ðewohĩ esi Netherlandstɔwo ƒe dziɖula vɔ̃ ɖe Almeida nu le ale si wòhea nya ta la, etrɔ yɔe gbɔ va Batavia le nudzɔdzɔ ma megbe kpuie.\nTogbɔ be mawunyadɔgbedela dovevienue Almeida nye hã la, meŋlɔ ale si wòkpɔe be ele vevie be Biblia nanɔ Portugalgbe me la be o. Le nyateƒe me la, ale si ame geɖe menya Biblia me nyawo ale o—si ɖe dzesi ƒãa le hakplɔlawo kple hameviwo siaa dome—la na wògaɖoe kplikpaa be yeaɖe Biblia gɔme ɖe Portugalgbe me. Le mawusubɔsubɔ ŋuti gbalẽvi aɖe si Almeida ŋlɔ le ƒe 1668 me ƒe ŋgɔdonya me la, eɖe gbeƒãe na eƒe nuxlẽlawo be: “Mele mɔ kpɔm be . . . eteƒe madidi o mana Biblia bliboa asu mia si le mia de gbe me, si anye kesinɔnu xɔasitɔ kekeake si ame aɖe ana mi.”\nAlmeida Kple Numetokɔmiti La\nLe ƒe 1676 me la, Almeida tsɔ eƒe Nubabla Yeye ƒe gɔmeɖeɖea na sɔlemehaa ƒe adaŋudeha le Batavia be woato eme. Le gɔmedzedzea me la, nyahehe nɔ Biblia gɔmeɖela sia kple eƒe gɔmeɖeɖea me tolawo dome. Agbemeŋutinyaŋlɔla J. L. Swellengrebel, ɖe nu me be ɖewohĩ esesẽ na Almeida ƒe Biblia gɔmeɖeɖea me tola siwo doa Netherlandsgbe la be woase vovototo suesuesue siwo le nya aɖewo ƒe gɔmesese ŋu me, eye atsyã si me wòŋlɔ nya aɖewo ɖo hã manya sɔ na wo o. Gbegbɔgblɔ si tututu me woaŋlɔ nyawo ɖo ƒe kuxi hã nɔ anyi. Ðe wòle be woaɖe Biblia la gɔme ɖe Portugalgbe bɔbɔe si nutoa me tɔ geɖewo dona me loo, alo woaɖe egɔme ɖe esi gɔmesese asesẽ na ame geɖe la mea? Mlɔeba, Almeida ƒe didi vivie be woawu dɔa nu wɔe be masɔmasɔ ɖoa woa kple numetolaawo dome enuenu.\nDɔa meɖe zɔ kabakaba kura o, ɖewohĩ le woƒe nukpɔsusuwo ƒe vovototo alo esi numetolaawo menɔ dzo tsɔm ɖe dɔa ŋu o ta. Le ƒe ene megbe la, numetolaawo gakpɔtɔ nɔ nya hem ku ɖe Luka ƒe agbalẽa ƒe ta gbãtɔawo ŋu. Esi megbelélehehea ɖe fu na Almeida ta la, eɖo eƒe gɔmeɖeɖe si wòŋlɔ kple asi la ɖe Netherlands be woatae le numetolaawo ƒe manyamanya me.\nTogbɔ be sɔlemeha la ƒe adaŋudehaa nɔ agbagba dzem be yeaxe mɔ na eƒe Nubabla Yeyea tata hã la, wodze etata gɔme xoxo le Amsterdam le ƒe 1681 me, eye tata gbãtɔawo ɖo Batavia le ƒe si kplɔe ɖo me. Kpɔ ale si gbegbe wòate ɖe Almeida dzi esime wòkpɔe be numetola siwo nɔ Netherlands la fa asi ɖe yeƒe dɔa mee ɖa! Esi numetolaawo mese Portugalgbea nyuie o ta la, Almeida de dzesii be woŋlɔ “susu totrowo kple nya siwo tsi tsitre ɖe wo nɔewo ŋu ɖe eme, si na be gɔmesese si tututu tso Gbɔgbɔ Kɔkɔea gbɔ la megava dze nyuie o.”\nNetherlands dziɖuɖua ŋutɔ hã mekpɔ ŋudzedze ɖe asifafa ɖe eƒe dɔa me ŋu o, eya ta ede se be woagblẽ esiwo katã wota la dome. Togbɔ be enɔ alea hã la, Almeida bia tso dziɖuɖua si be woagblẽ tata ʋɛ aɖewo ɖi kple susu be woatsɔ asi aɖɔ vodada gãwo ɖo. Woate ŋu anɔ tata siawo zãm va se ɖe esime woagbugbɔ ta yeye si me woto.\nNumetola siwo nɔ Batavia la gbugbɔ wɔ ɖeka heyi Kristotɔwo ƒe Hela Ŋɔŋlɔawo me toto dzi, eye wote Hebri Ŋɔŋlɔawo ƒe agbalẽawo dometɔ ɖe sia ɖe si nu Almeida nya wu ko la hã me toto. Esi sɔlemehaa ƒe adaŋudehaa nɔ vɔvɔ̃m be Almeida ƒe dziku nu ava fla ta la, wotso nya me be yewoanɔ eƒe asinuŋɔŋlɔ ɖe sia ɖe si me woto hede asi ete la dzram ɖo ɖe sɔlemehaa ƒe nudzraɖoƒe. Ke hã, Almeida melɔ̃ ɖe woƒe nyametsotsoa dzi o.\nVa se ɖe fifia la, ƒe blananewo ƒe dɔ sesẽ wɔwɔ le nuto siwo me dzoxɔxɔ nu sẽ le me va te nugbegblẽ le eƒe lãmesẽ ŋu. Le ƒe 1689 me, esime eƒe lãmegbegblẽa nu nɔ sesẽm ɖe edzi la, Almeida xɔ gbɔɖeme tso sɔlemehaa ƒe dɔwɔnawo me heƒo eɖokui ɖe Hebri Ŋɔŋlɔawo gɔmeɖeɖe me. Nublanuitɔe la, eku le ƒe 1691 me esime wònɔ Xezekiel ƒe agbalẽa ƒe ta mamlɛtɔa gɔme ɖem.\nWowu eƒe Nubabla Yeye la me toto nu ɣeyiɣi kpui aɖe do ŋgɔ na eƒe ku eye woɖoe ɖa be woata le ƒe 1693 me. Edze abe numetola siwo mebi ɖe dɔa me o la fa asi ɖe eƒe gɔmeɖeɖe sia hã me ene. G. L. Santos Ferreira gblɔ le eƒe agbalẽ si nye A Biblia em Portugal (Portugalgbe Me Biblia Aɖe) me be: “Numetolaawo . . . trɔ nu geɖe le dɔ nyuie si Almeida wɔ me hetro gbo eƒe gɔmeɖeɖe nyui sia ƒe akpa siwo ŋu numetola gbãtɔawo meka asi le gɔmeɖeɖe gbãtɔa me o la gɔ̃ hã.”\nWowu Portugalgbe Me Biblia La Gɔmeɖeɖe Nu\nLe Almeida ƒe ku megbe la, agbagba siwo dzem wonɔ le Portugalgbe me Biblia me toto kple etata me le Batavia la nu va tsi kura. Kristotɔwo Ŋuti Sidzedze Dodo Ðe Ŋgɔ Habɔbɔ aɖe si nɔ London lae va da megbe na Almeida ƒe Nubabla Yeye la ƒe tata etɔlia le ƒe 1711 me, le Denmarktɔwo ƒe mawunyadɔgbedela siwo nɔ dɔ wɔm le Tranquebar, le India ƒe anyiehe ƒe biabia nu.\nHabɔbɔ ma ɖoe be yeaɖo agbalẽtaƒe aɖe ɖe Tranquebar. Gake esi wonɔ mɔ dzi yina ɖe India la, ƒudzidzodala siwo nye Franseawo va lé meli si me agbalẽtamɔ̃awo kple Portugalgbe me Biblia ƒe tata aɖewo nɔ la le mɔ dzi, eye woyi ɖagblẽe ɖe Rio de Janeiro ƒe melidzeƒe, le Brazil. Santos Ferreira ŋlɔ bena: “Le mɔ aɖe, si me womate ŋu aɖe o, nu kple le nɔnɔme si ame geɖe buna nu wɔnukui me la, wova kpɔ aɖaka siwo me agbalẽtamɔ̃awo nɔ la dedie le melia ƒe agbatsɔƒe, eye woyi woƒe mɔzɔzɔa dzi va ɖo Tranquebar.” Mawunyadɔgbela siwo nye Denmarktɔwo la to Biblia gbalẽ siwo gɔme Almeida ɖe, siwo susɔ la, me fɔléleɖenuŋutɔe heta wo. Wowu Portugalgbe me Biblia la ƒe akpa mamlɛtɔa tata nu le ƒe 1751 me, si nye ƒe 110 kloe tso esime Almeida dze eƒe Biblia gɔmeɖeɖedɔa gɔme.\nKutrikuku Me Viɖe Siwo Gakpɔtɔ Li\nTso esime Almeida nye sɔhɛ kee wòkpɔ ale si wòle vevie be Biblia nanɔ Portugalgbe me dze sii, bena ame tsɛwo nate ŋu ase Biblia me nyateƒea gɔme le woawo ŋutɔ wo de gbe me. Eti taɖodzinu ma yome kutrikukutɔe le eƒe agbe me, togbɔ be Katoliko Sɔlemeha ƒe tsitretsiɖeŋu, ehatiwo ƒe ɖekematsɔleme, numetoto me kuxi siwo nu gbe tsotso, kple eya ŋutɔ ƒe lãmegbegblẽ ɖe fu nɛ hã. Viɖewo do tso eƒe kutrikukua me.\nPortugalgbedolawo ƒe dzidzime siwo dome Almeida ɖe gbeƒã le la nu va yi, ke hã, eƒe Biblia ya kpɔtɔ li. Le ƒe 1800 ƒe ƒeawo me la, Britain Kple Duta Biblia Habɔbɔ La kpakple Amerika Biblia Habɔbɔ La ma Almeida ƒe Biblia ƒe tata akpe geɖe le Portugal kple Brazil ƒe ƒutaduwo me. Esia wɔe be Biblia siwo wonɔ te ɖe eƒe gɔmeɖeɖe gbãtɔawo dzi ta la le Biblia siwo xɔ ŋkɔ wu kple esiwo woma le Portugalgbedolawo dome wu la dome.\nÐikeke mele eme o be, ame geɖe nyi akpedada ƒe fe le Biblia gɔmeɖela gbãtɔwo abe Almeida ene si. Gake ele be míada akpe na Yehowa, Mawu si ɖea eƒe tameɖoɖowo gblɔna, si “le didim be, woaxɔ amewo katã, bene woava nyateƒe ƒe sidzedze la me” la geɖe wu. (Timoteo I, 2:3, 4) Kakaɖedzitɔe la, eyae nye Ame si kpɔ eya ŋutɔ ƒe Nya la ta hena wòli egbea bene wòaɖe vi na mí. Mina míade asixɔxɔ “kesinɔnu xɔasitɔ kekeake,” sia si tso mía Fofo si le dziƒo la gbɔ ŋu, eye míanɔ esrɔ̃m ɣesiaɣi.\n^ mm. 4 Tso ƒe alafa 16 lia ƒe afã mamlɛawo me la, Katolikoha to agbalẽ aɖe (Index of Forbidden Books), si me woŋlɔ agbalẽ siwo nu wode se ɖo ƒe ŋkɔwo ɖo la, dzi de se ɖe Biblia gɔmeɖeɖe ɖe gbe bubuwo me nu. Le The New Encyclopædia Britannica ƒe nya nu la, sedede sia na be, “Katolikotɔwo megaɖe Biblia gɔme ɖe gbe bubu aɖeke me o hena ƒe 200 sɔŋ.”\n^ mm. 8 Woyɔ Almeida le eƒe Biblia gɔmeɖeɖe xoxotɔwo me be Padre (Fada) Almeida, si na ame geɖe xɔe se be esubɔ abe Katoliko nunɔla ene. Gake Netherlandstɔ siwo ta Almeida ƒe Biblia la zã nya sia vodadatɔe, hesusui be enye dzesideŋkɔ aɖe si wotsɔna na subɔsubɔhakplɔla alo nunɔla.\nMAWU ƑE ŊKƆ LA\nAnukwareɖiɖi ƒe kpɔɖeŋu ɖedzesi aɖe si Almeida ɖo ɖi abe gbegɔmeɖela ene lae nye Mawu ƒe ŋkɔ la zazã le teƒe siwo katã Hebrigbe me ŋɔŋlɔdzesi ene siwo wotsɔ ŋlɔ Mawu ƒe ŋkɔe la dze le.\nCortesia da Biblioteca da Igreja de Santa Catarina (Igreja dos Paulistas)\n[Anyigbatata si le axa 18]\nBatavia, le ƒe 17 lia me\nFrom Oud en Nieuw Oost-Indiën, Franciscus Valentijn, 1724\n[Nɔnɔmetata si le axa 18, 19]\nPortugualgbe me Nubabla Yeye si wota le ƒe 1681 me ƒe axa evelia\nCourtesy Biblioteca Nacional, Portugal\nNu Kae Nye Ame Ƒomevi Vovovowo Dome Fuléle Gbɔkpɔnu?\n“Wodoa Gbe Vovovo Gake Lɔlɔ̃ Na Wowɔ Ðeka”\nNya Vevi Siwo Tso Xezekiel Ƒe Agbalẽa Me—I\nBiblia Me Hehenana Tua Xɔse Ðo\n“Tsɔ Nu Nyui La Ðu Nu Vɔ̃ɖi La Dzi”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2007\nGBETAKPƆXƆ—TATA SI MÍESRƆ̃NA July 2007


Gakɔntafialagã Aɖe Ƒe Xɔse | Gbebiame\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Urdu Vietnamese Xhosa Zulu\nGBEBIAME | STEPHEN TAYLOR\nGakɔntafialagã Aɖe Ƒe Xɔse\nNufialagã Stephen Taylor fiaa nu hekua nu me le Sydney ƒe Mɔ̀ɖaŋununya Yunivɛsiti le Australia. Esrɔ̃ nu tso gakɔntaŋutinunya kple ɖoɖowɔwɔ ɖe ga ŋu nyuie ŋu. Nyɔ! magazinea talawo bia gbee tso ŋusẽ si eƒe numekukua kpɔ ɖe eƒe xɔse dzi la ŋu.\nDzinyelawo nye sɔlemedela anukwareɖila siwo doa vevie dɔ wɔna. Wodea dzi ƒo nam be masrɔ̃ agbalẽ ayi ŋgɔ, eya ta mesrɔ̃ nu tso asitsatsa ŋu le New South Wales Yunivɛsiti. Mekpɔe be numekuku dzɔa dzi nam ŋutɔ, eya ta metsɔe ɖo dɔe.\nMedi vevie be manya nu tso ale si gadedɔme ƒe ɖoɖowo wɔa dɔe la ŋu nyuie. Gadedɔmedɔwɔƒewo ɖea mɔ na amewo wodea ga adzɔhawo me alo ɖea woƒe ga si wode adzɔhawo me. Megakua nu me tso nu siwo kpɔa ŋusẽ ɖe gadedɔme ƒe ɖoɖowo dzi la ŋu.\nGblɔ eƒe kpɔɖeŋu aɖe na mí.\nWobia tso dɔwɔƒewo si be woanɔ akɔnta nam tso woƒe viɖewo ŋu edziedzi. Ame siwo dea ga dɔ me nɔa te ɖe akɔnta siawo dzi nyaa dɔwɔƒea ƒe ganyawo ƒe nɔnɔme. Gake mɔ siwo dzi dɔwɔƒewo tona bua akɔnta le woƒe viɖewo ŋu dometɔ aɖewo menɔa ɖoɖo nu o. Glãkahelawo ate ŋu abui be ɖe dɔwɔƒeawo toa mɔ mawo dzi be yewoaɣla ale si tututu woƒe dɔwɔƒeawo ƒe ganyawo le. Eya ta aleke ame siwo dea ga dɔ me awɔ anya ale si tututu dɔwɔƒeawo ƒe ganyawo le? Eye nyatakaka kawoe gadedɔmedzikpɔlawo hiã ale be gadedɔmedɔwɔƒewo nazɔ nyuie? Nyatakaka mawo ŋue nye kple nye dɔwɔhatiwo míele nu me kum tsoe fifia.\nƑo nu tso wò mawusubɔsubɔ ŋu na mí.\nNye kple dzinyelawo míedea sɔleme le Presbiteria-ha me, gake esi meɖo sɔhɛme la, medzudzɔ edede. Mexɔ Wɔlaa dzi se eye medea bubu Biblia hã ŋu, gake ewɔna nam be subɔsubɔhawo mete ŋu le kpekpem ɖe amewo ŋu wole woƒe kuxiwo gbɔ kpɔm o. Ewɔna nam be sɔlemehawo meto vovo tso fefewɔhawo gbɔ o. Le Europa la, mede sɔleme gã geɖewo, gake nyemetea ŋu sea nu si tae wozi kesinɔnu gbogbowo ɖi evɔ ahedada bɔ ɖe xexea me alea gbegbe la gɔme o. Nu sia ɖe fu na nye susu vevie eye nyemegava tsɔa ɖeke le sɔlemehawo ƒe nya me o.\nNu kae na nètrɔ susu?\nYehowa Ðasefowo te Biblia-sɔsrɔ̃ kple srɔ̃nye Jennifer, eye wòdze woƒe kpekpeawo dede gɔme, eya ta megblɔ na ɖokuinye be anyo be mayi kplii aɖakpɔ nu si wowɔna le afi ma ɖa. Meva kpɔe be nyemenya naneke tso Biblia ŋu o. Esia wɔ nuku nam ŋutɔ! Eya ta Ðasefoawo te Biblia-sɔsrɔ̃ kplim.\nMɔ si nu Ðasefoawo srɔ̃a nu le la wɔ dɔ ɖe dzinye ale gbegbe. Wobiaa nya, dia kpeɖodziwo hedea ŋugble tso wo ŋu, eye wotsoa nya me wòwɔa ɖeka kple nu si ŋu woke ɖo. Nenema tututue nye hã mewɔna le nye numekukuwo me. Mexɔ nyɔnyrɔ hezu Yehowa Ðasefo le ƒe 1999 me, srɔ̃nye ya xɔ nyɔnyrɔ ƒe ʋɛ aɖewo do ŋgɔ nam.\nÐe gaŋutinunya kpe ɖe ŋuwò nèxɔ Biblia dzi se geɖe wua?\nƐ̃! Le kpɔɖeŋu me, Se si Mawu na blema Israel la, kpɔ ga kuxi siwo ŋu gaŋutinunyalawo gbãa ta le egbea la gbɔ. Sea bia tso Israel-viwo si be woagblẽ woƒe agblemenuwo ƒe ɖe ɖi na ame dahewo (esɔ kple adzɔxexe kple nugblẽfexeɖoɖo), woado ga na hiãtɔwo dememaxɔmaxɔe (esɔ kple mɔnunana amewo be woado ga) eye woagbugbɔ anyigba ana anyigbatɔ si ƒe domenyinu wònye la ƒe 50 ɖe sia ɖe (esɔ kple nutɔnyenye ƒe gomenɔamesi). (3 Mose 19:9, 10; 25:10, 35-37; 5 Mose 24:19-21) Ðoɖo sia kple bubuwo kpe ɖe dukɔa ŋu le mɔ vevi etɔ̃ nu: (1) ekpena ɖe wo ŋu le gakuxiwo me, (2) ekpena ɖe wo ŋu wodona le ahedada si me wonɔ eteƒe didi la me eye (3) enana be ga menɔa ame aɖewo si kpaŋkpaŋ evɔ ame aɖewo ya daa ahe kolikoli o. Eye siawo katã yi edzi ƒe 3,000 kple edzivɔ hafi wova to gaŋutinunya vɛ.\nBiblia dea agbenɔnɔ aɖewo ƒe dzi ƒo siwo wɔnɛ be ame ƒoa asa na gakuxiwo. Le kpɔɖeŋu me, efia amewo be woanye anukwareɖilawo, nyateƒetolawo, nublanuikpɔlawo kple dɔmenyolawo. (5 Mose 15:7-11; 25:15; Psalmo 15) Nukutɔe la, le xexea me ganyawo ƒe zitɔtɔ si va eme nyitsɔ laa megbe la, asitsatsa ƒe sukuwo kple habɔbɔwo le eƒom ɖe asitsalawo kple gaŋutidɔwɔlawo nu be woaka atam be yewoalé agbe nyui nɔnɔ ƒe se aɖewo me ɖe asi. Nye ya mekpɔe be Biblia me sewo de ŋgɔ sãsãsã wu adzɔdolawo ƒe se mawo.\nŊusẽ kae wò xɔse kpɔ ɖe dziwò?\nBiblia-sɔsrɔ̃e nye nu nyuitɔ kekeake si mewɔ kpɔ\nSrɔ̃nye Jennifer be mesea nu gɔme fifia wu. Tsã la, medina be woawɔ nu sia nu pɛpɛpɛ. Ðewohĩ emae na mekpɔ dzidzedze le gakɔntaŋutinunya me! Edze ƒãa be agbenɔnɔ ɖe Biblia ƒe mɔfiamewo nu na meva da sɔ wu. Fifia, mele dzidzɔ kpɔm eye nye ƒomea hã le dzidzɔ kpɔm wu tsã. Biblia me nunya tuameɖowo fiafia amewo hã dzɔa dzi na mí ŋutɔ. Biblia-sɔsrɔ̃e nye nu nyuitɔ kekeake si mewɔ kpɔ.


Yohanes 11 | Biblia Le Internet Dzi | Xexe Yeye Gɔmeɖeɖe (1984)\n11 Ke ŋutsu aɖe nɔ dɔ lém, eŋkɔe nye Lazaro, eye wòtso Betania, si nye kɔƒe si me Maria kple nɔvianyɔnu Marta tso la me. 2 Maria siae kɔ ami ʋeʋĩ ɖe tame na Aƒetɔ la hetsɔ eƒe ɖa tutu eƒe afɔwo ŋu, eye nɔviae nye Lazaro si nɔ dɔ lém la. 3 Eya ta nɔvinyɔnuawo dɔ ame ɖe egbɔ gblɔ be: “Aƒetɔ, kpɔ ɖa! Ame si gbɔ mèlɔ̃a nu le o la le dɔ lém.” 4 Gake esi Yesu see la, egblɔ be: “Menye ku tae wòle dɔ sia lém ɖo o, ke boŋ Mawu ƒe ŋutikɔkɔe tae, bene woato edzi ado Mawu ƒe Vi la ɖe dzi.” 5 Ke Yesu lɔ̃a Marta kple nɔvianyɔnua kpakple Lazaro. 6 Ke hã, esi wòse be enɔ dɔ lém la, egatsi afi si wònɔ la ŋkeke eve. 7 Eye le esia megbe la, egblɔ na nusrɔ̃lawo be: “Mina míagayi Yudea ake.” 8 Nusrɔ̃lawo gblɔ nɛ be: “Rabi, nyitsɔ laa koe Yudeatɔwo nɔ didim be yewoaƒu kpe wò, eye nègale afi ma yima?” 9 Yesu ɖo eŋu be: “Alo menye gaƒoƒo wuievee kekeli nɔa anyi le ŋkeke me oa? Ne ame aɖe zɔna le kekeli nu le ŋkeke me la, melɔa naneke o, elabena ekpɔa xexe sia me kekeli la. 10 Gake ne ame aɖe zɔna le zã me la, elɔa nu, elabena kekeli mele eyama me o.” 11 Egblɔ nya siawo, eye emegbe la, egblɔ na wo be: “Mía xɔlɔ̃ Lazaro le ɖiɖim ɖe eme, gake meyina afi ma, be maɖanyɔe tso alɔ̃ me.” 12 Eya ta nusrɔ̃laawo gblɔ nɛ be: “Aƒetɔ, ne ɖiɖimee wòle ɖe eme la, ekema eƒe lãme asẽe.” 13 Ke hã, eƒe ku ŋue Yesu ƒo nu tsoe. Gake woawo wosusui be enɔ nu ƒom tso ale si woadɔ alɔ̃ aɖi ɖe emee ŋu. 14 Eya ta Yesu ʋu eme na wo kɔtɛ azɔ be: “Lazaro ku, 15 eye le mia ta la, mekpɔ dzidzɔ be nyemenɔ eteƒe o, bene miaxɔe ase. Gake mina míayi egbɔ.” 16 Eya ta Toma, si woyɔna be Venɔvi la, gblɔ na etɔ nusrɔ̃lawo be: “Mina míawo hã míayi, bene míaku kplii.” 17 Eye esi Yesu va ɖo la, ekpɔ be exɔ ŋkeke ene xoxo le ŋkuɖodziyɔdoa me. 18 Ke Betania te ɖe Yerusalem ŋu, eye wo dome didi abe kilometa etɔ̃ ene. 19 Eya ta Yudatɔ geɖewo va Marta kple Maria gbɔ, bene yewoafa akɔ na wo le wo nɔviŋutsua ta. 20 Eya ta esi Marta se be Yesu gbɔna la, eyi ɖakpee; gake Maria ya kpɔtɔ nɔ anyi ɖe aƒea me. 21 Marta gblɔ na Yesu be: “Aƒetɔ, ne ɖe nènɔ afi sia la, anye ne nɔvinye la meku o. 22 Ke hã, fifia kura gɔ̃ hã menya be nu geɖe ale si nu nàbia Mawu la, Mawu ana wò.” 23 Yesu gblɔ nɛ be: “Nɔviwò la atsi tsitre.” 24 Marta gblɔ nɛ be: “Menya be atsi tsitre le tsitretsitsi la me le ŋkeke mamlɛa dzi.” 25 Yesu gblɔ nɛ be: “Nyee nye tsitretsitsi la kple agbe la. Ame si ɖenɛ fiana be yexɔ dzinye se la, togbɔ be aku hã la, agagbɔ agbe; 26 eye ame sia ame si le agbe, eye wòɖenɛ fiana be yexɔ dzinye se la, maku akpɔ gbeɖe o. Èxɔ nya sia dzi sea?” 27 Egblɔ nɛ be: “Ɛ̃, Aƒetɔ; mexɔe se be wòe nye Kristo la, Mawu ƒe Vi la, Ame si gbɔna xexea me.” 28 Eye esi wògblɔ esia la, eyi ɖayɔ nɔvianyɔnu Maria, hegblɔ nɛ dzaa be: “Nufiala la va, eye ele yɔwòm.” 29 Esi wòsee la, etso kpla, eye wòdze mɔ yina egbɔ. 30 Yesu mekpɔ va ɖo kɔƒea me ŋutɔŋutɔ haɖe o, ke boŋ egale afi si Marta va kpee le. 31 Eya ta esi Yudatɔ siwo nɔ Maria gbɔ le aƒea me henɔ akɔ fam nɛ la kpɔ be etso kpla do go la, wodze eyome, elabena wosusu be eyina ŋkuɖodziyɔdoa gbɔ be yeafa avi le afi ma. 32 Eye ale, esi Maria va ɖo afi si Yesu nɔ, eye eƒe ŋku klii la, ebɔbɔ ɖe eƒe afɔ nu, gblɔ nɛ be: “Aƒetɔ, ne ɖe nènɔ afi sia la, anye ne nɔvinye la meku o.” 33 Eya ta esi Yesu kpɔe wònɔ avi fam, eye Yudatɔ siwo va kplii la nɔ avi fam la, eɖe hũ le gbɔgbɔ la me, eye wòxa nu vevie; 34 eye wògblɔ be: “Afi kae mietsɔe yi ɖamlɔ?” Wogblɔ nɛ be: “Aƒetɔ, va kpɔe.” 35 Aɖatsi ge le mo na Yesu. 36 Eya ta Yudatɔwo te gbɔgblɔ be: “Mikpɔ ale si gbegbe wòlɔ̃e ɖa!” 37 Gake wo dometɔ aɖewo gblɔ be: “Ðe ame sia, si ʋu ŋku na ŋkuagbãtɔa la, mete ŋu xe mɔ na ame sia ƒe ku ya oa?” 38 Eye esi Yesu gaɖe hũ le eɖokui me vɔ la, eva ŋkuɖodziyɔdo la gbɔ. Agadoe wònye, eye kpe aɖe nɔ enu. 39 Yesu gblɔ be: “Miɖe kpe la ɖa.” Marta, si nye ame kukua nɔvinyɔnu, gblɔ nɛ be: “Aƒetɔ, ate ʋeʋẽ xoxo, elabena ŋkeke enee nye esia.” 40 Yesu gblɔ nɛ be: “Ðe nyemegblɔe na wò be ne èxɔe se la, àkpɔ Mawu ƒe ŋutikɔkɔe oa?” 41 Eya ta woɖe kpe la ɖa. Azɔ Yesu wu mo dzi kpɔ dziƒo, eye wògblɔ be: “Fofo, meda akpe na wò be èɖo tom. 42 Nyateƒee, menya be èɖoa tom ɣesiaɣi; gake ameha si le tsitre ɖe afi sia tae megblɔe ɖo, bene woaxɔe ase be wòe dɔm ɖa.” 43 Eye esi wògblɔ nya siawo vɔ la, edo ɣli kple gbe sesẽ be: “Lazaro lee, do va!” 44 Ame si ku la do va, eye eƒe asiwo kple afɔwo nɔ babla kple ameɖivɔwo, eye avɔ bla mo nɛ. Yesu gblɔ na wo be: “Mitui, eye mina wòadzo.” 45 Eya ta Yudatɔ siwo va Maria gbɔ, eye wokpɔ nu siwo wòwɔ la, dometɔ geɖewo xɔ edzi se; 46 gake wo dometɔ aɖewo yi Farisitɔwo gbɔ ɖagblɔ nu siwo Yesu wɔ la na wo. 47 Ale nunɔlawo ƒe tatɔwo kple Farisitɔwo ƒo Sanhedrin la nu ƒu, eye wote gbɔgblɔ be: “Nu kae míawɔ, elabena ame sia le dzesi geɖewo wɔm? 48 Ne míeɖe mɔ nɛ alea la, ekema wo katã woaxɔ edzi ase, eye Romatɔwo ava, eye woaxɔ míaƒe nɔƒe* kple míaƒe dukɔa siaa le mía si.” 49 Gake wo dometɔ ɖeka si nye Kayafa, ame si nye nunɔlagã le ƒe ma me, gblɔ na wo be: “Mienya naneke kura o, 50 eye miebu eŋu kpɔ hã o, be ade mia dzi be ame ɖeka naku ɖe dukɔ la ta, ke menye be dukɔ blibo la natsrɔ̃ o.” 51 Gake menye eya ŋutɔ ɖokui sie wògblɔ nya sia le o; ke boŋ esi wònye nunɔlagã le ƒe ma me ta la, egblɔe ɖi be, ele be Yesu naku ɖe dukɔ la ta, 52 eye menye ɖe dukɔ la ɖeɖe ko ta o, ke boŋ bene wòaƒo Mawu ƒe vi siwo ka hlẽ la hã nu ƒu ɖekae. 53 Eya ta tso ŋkeke ma dzi la, wode adaŋu be yewoawui. 54 Eya ta Yesu megatsana le Yudatɔwo dome le gaglãgbe o, ke boŋ edzo le afi ma heyi nuto aɖe si te ɖe gbedadaƒo ŋu, le du aɖe si woyɔna be Efrayim la me, eye woa kple nusrɔ̃laawo wonɔ afi ma. 55 Ke Yudatɔwo ƒe ŋutitoto la nɔ ɖoɖom, eye ame geɖewo dzo le kɔƒenutoawo me yi Yerusalem do ŋgɔ na ŋutitoto la, ale be woakɔ wo ɖokuiwo ŋu le kɔa nu. 56 Eya ta wonɔ Yesu dim, eye esi wotsi tsitre ɖe gbedoxɔa me la, wogblɔ na wo nɔewo be: “Nu kae nye miaƒe susu? Be megbɔna ŋkekenyuia ɖuƒe kura oa?” 57 Ke nunɔlawo ƒe tatɔwo kple Farisitɔwo de se be, ne ame aɖe nya afi si wòle la, neva gblɔe, ne yewoalée.\n^ Egɔmee nye, “míaƒe tadeaguƒe,” alo “gbedoxɔa.”


Luka 10 | Biblia Le Internet Dzi | Xexe Yeye Gɔmeɖeɖe (1984)\n10 Le nu siawo megbe la, Aƒetɔ la tia ame blaadre bubu, eye wòdɔ wo eveveve ɖo ɖe eŋgɔ ɖe du kple teƒe ɖe sia ɖe siwo eya ŋutɔ gbɔna toto ge la me. 2 Eye wòde asi gbɔgblɔ me na wo be: “Nyateƒee, nuŋeŋe la sɔ gbɔ, gake dɔwɔlawo ya mesɔ gbɔ o. Eya ta miɖe kuku na nuŋeŋe ƒe Aƒetɔ la be wòaɖo dɔwɔlawo ɖe eƒe nuŋeŋe la me. 3 Miheyi. Kpɔ ɖa! Mele mia dɔm abe alẽviwo ene ɖo ɖe amegãxiwo dome. 4 Migatsɔ gakotoku, alo nuɖuɖukotoku, alo afɔkpa o, eye migagblẽ ɣeyiɣi le mɔ dzi anɔ gbe dom na ame aɖeke o. 5 Afi sia afi si miege ɖe aƒe aɖe me le la, gbã la, migblɔ be, ‘Ŋutifafa na aƒe sia.’ 6 Eye ne ŋutifafalɔ̃la aɖe le afi ma la, miaƒe ŋutifafa anɔ edzi. Gake ne ɖeke meli o la, ekema agbugbɔ ava na mi. 7 Eya ta minɔ aƒe ma me, miaɖu nu si wotsɔ na mi, eye miano nu si wona mi, elabena dɔwɔla dze na eƒe fetu. Miganɔ ʋuʋum tso aƒe me yi aƒe me o. 8 “Eye ne miege ɖe du aɖe me, eye woxɔ mi la, miɖu nu si woatsɔ aɖo mia kɔme, 9 eye mida dɔ na dɔnɔ siwo le dua me la, eye miyi edzi mianɔ gbɔgblɔm na wo be, ‘Mawu fiaɖuƒe la gogo mi.’ 10 Gake afi sia afi si miege ɖe du aɖe me le, eye womexɔ mi o la, miyi ɖe dua ƒe ablɔwo me, eye miagblɔ be, 11 ‘Míele ʋuʋudedi si lé ɖe míaƒe afɔwo ŋu le miaƒe dua me la kura gɔ̃ hã ʋuʋum ɖi na mi. Ke hã, esia nenɔ susu me na mi be, Mawu fiaɖuƒe la gogo.’ 12 Mele egblɔm na mi be, anɔ bɔbɔe na Sodom le ŋkeke ma dzi wu ale si wòanɔ na du ma. 13 “Baba na wò, Korazin! Baba na wò, Betsaida! Elabena ne ɖe wowɔ ŋusẽdɔ siwo wowɔ le mewò la le Tiro kple Zidon la, anye ne wotrɔ dzi me gbe aɖe gbe ke hebɔbɔ nɔ anyi ɖe akpanya kple afi me. 14 Eya ta anɔ bɔbɔe na Tiro kple Zidon le ʋɔnudɔdrɔ̃ la me wu mi. 15 Ke wò, Kapernaum, ɖe wòanye be ɖewohĩ woado wò ɖe dzi yi ɖatɔ dziƒoa? Keke Hades* kee nàva do ɖo! 16 “Ame si ɖoa to mi la ɖoa to nye hã. Eye ame si doa vlo mi la doa vlo nye hã. Eye ame si doa vlom la doa vlo ame si dɔm ɖa la hã.” 17 Eye ame blaadreawo trɔ gbɔ kple dzidzɔ va gblɔ be: “Aƒetɔ, gbɔgbɔ vɔ̃wo kura gɔ̃ hã bɔbɔ wo ɖokuiwo na mí esi míezã wò ŋkɔa.” 18 Eye wògblɔ na wo be: “Mekpɔ be Satana te gege xoxo abe dzikedzo ene tso dziƒo. 19 Kpɔ ɖa! Mena ŋusẽ mi be miaɖo afɔ dawo kple dziɖegbewo* dzi, eye be miaɖu futɔ la ƒe ŋusẽ katã dzi, eye naneke mele nuvevi aɖeke wɔ ge mi o. 20 Ke hã, migakpɔ dzidzɔ be gbɔgbɔawo bɔbɔ wo ɖokuiwo na mi o, ke boŋ mikpɔ dzidzɔ le esi woŋlɔ miaƒe ŋkɔwo ɖe dziƒowo ta.” 21 Le gaƒoƒo ma tututu dzi la, etso aseye ale gbegbe le gbɔgbɔ kɔkɔe la me hegblɔ be: “Fofo, dziƒo kple anyigba ƒe Aƒetɔ, mekafu wò le dutoƒo, elabena èɣla nu siawo ɖe nunyalawo kple tagbɔɖaɖɛtɔwo vevie, eye nèɖe wo fia vidzĩwo. Oo Fofo, nyateƒee, elabena edze ŋuwò be yeawɔe nenema. 22 Fofonye tsɔ nuwo katã de asi nam, eye ame si Vi la nye la, ame aɖeke menyae o, negbe Fofo la ko; eye ame si Fofo la nye la, ame aɖeke menyae o, negbe Vi la ko, kple ame si Vi la lɔ̃ be yeaɖee afia ko.” 23 Eye wòtrɔ ɖe nusrɔ̃lawo ɖeɖe ŋu gblɔ be: “Dzidzɔtɔwoe nye ŋku siwo le nu siwo kpɔm miele la kpɔm. 24 Elabena mele egblɔm na mi be: Nyagblɔɖila kple fia geɖewo di vevie be yewoakpɔ nu siwo kpɔm miele la, gake womekpɔ wo o, eye be yewoase nu siwo sem miele la, gake womese wo o.” 25 Eye kpɔ ɖa! Ŋutsu aɖe si nya Sea nyuie la tso be yeadoe kpɔ, eye wògblɔ be: “Nufiala, nu ka wɔwɔe ana manyi agbe mavɔ la dome?” 26 Egblɔ nɛ be: “Nu kae woŋlɔ ɖe Se la me? Aleke nèse egɔmee?” 27 Eɖo eŋu nɛ be: “‘Ele be nàlɔ̃ Yehowa wò Mawu kple wò dzi blibo kple wò luʋɔ blibo kple wò ŋusẽ blibo kpakple wò tamesusu blibo,’ kple ‘hawòvi abe wò ŋutɔ ɖokuiwò ene.’” 28 Egblɔ nɛ be: “Èɖo eŋu nyuie; ‘yi edzi nànɔ esia wɔm, eye àkpɔ agbe.’” 29 Gake esi ŋutsua di be yeaɖee afia be yele dzɔdzɔe ta la, egblɔ na Yesu be: “Ame ka tututue nye hanyevi?” 30 Yesu ɖo eŋu be: “Ame aɖe ɖi abu tso Yerusalem yina Yerixo, eye wòdze adzodalawo si me, eye woɖe awu kple nu sia nu le eŋu heƒoe, eye wodzo le egbɔ gblẽe ɖi wòku afã kple afã. 31 Ke nudogoɖenunutɔe la, nunɔla aɖe hã ɖi abu gbɔna le mɔ ma dzi, gake esi wòkpɔe la, edze to mɔa ƒe akpa kemɛ dzo. 32 Nenema kee Lewitɔ aɖe hã, esi wòɖi abu va ɖo teƒea, eye wòkpɔe la, edze to mɔa ƒe akpa kemɛ dzo. 33 Ke Samariatɔ aɖe si nɔ mɔa zɔm la va ke ɖe eŋu, eye esi wòkpɔe la, eƒe nu wɔ nublanui nɛ. 34 Eye wòte ɖe eŋu, kɔ ami kple wain ɖe eƒe abiawo me hebla wo nɛ. Azɔ ekɔ amea ɖe ye ŋutɔ ƒe lã dzi hekplɔe yi amedzrodzeƒe sue aɖe, eye wòkpɔ edzi. 35 Esi ŋu ke la, etsɔ denario eve na amedzrodzeƒea dzi kpɔla hegblɔ be, ‘Kpɔ edzi, eye nu si nàgblẽ kpee la, maxee na wò ne metrɔ va afi sia.’ 36 Ame etɔ̃ siawo dometɔ kae nèsusu be ewɔ eɖokui ame si dze adzodalawo si me la havii?” 37 Egblɔ be: “Ame si kpɔ nublanui nɛ lae.” Azɔ Yesu gblɔ nɛ be: “Heyi, eye wò hã nànɔ wɔwɔm nenema ke.” 38 Ke esi wonɔ woƒe mɔzɔzɔa dzi la, eyi kɔƒe aɖe me. Nyɔnu aɖe si ŋkɔe nye Marta la xɔe amedzroe ɖe eƒe aƒe me le afi sia. 39 Nɔvinyɔnu aɖe le nyɔnu sia si, si ŋkɔe nye Maria, gake eya nɔ anyi ɖe Aƒetɔ la ƒe afɔ nu henɔ to ɖom eƒe nya la. 40 Gake nu geɖewo wɔwɔ xɔ susu me na Marta ya. Eya ta ete ɖe eŋu gblɔ be: “Aƒetɔ, mètsɔ ɖeke le eme be nɔvinyea gblẽ nuwo katã gbɔ kpɔkpɔ ɖe nye ɖeka dzinye oa? Eya ta gblɔe nɛ be wòava kpe ɖe ŋunye.” 41 Aƒetɔ la ɖo eŋu nɛ gblɔ bena: “Marta, Marta, ètsi dzi hele fu ɖem na ɖokuiwò le nu geɖewo ŋuti. 42 Gake nu ʋɛ aɖewo koe hiã, alo ɖeka pɛ ko. Maria ya tia nyuia gome, eye womele exɔ ge le esi o.”\n^ Alo “akeklewo.”


Ðe Mawu Akpe Ðe Ŋunye Ne Medo Gbe Ða Nɛa? | Biblia Me Biabiawo\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Assamese Azerbaijani Azerbaijani (Cyrillic) Bislama Brazil Tokunɔgbe Bulgarian Cambodian Catalan Cebuano Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chinagbe (Wu Shanghai) Chinese (Sichuanese) Chitonga Chitonga (Malawi) Chitumbuka Cibemba Croatian Czech Danish Dutch Efik Estonian Eŋlisi Eʋegbe Faroese Fijian Finnish Fon France Tokunɔgbe Franse Ga Georgian German Greek Haitian Creole Hausa Hebrew Hiligaynon Hmong (Ɣi) Hungarian Iban Icelandic Igbo Iloko Indonesian Irish Italian Italy Tokunɔgbe Japanese Kachin Kazakh Kekchi Kikamba Kikongo Kikuyu Kiluba Kimbundu Kinyarwanda Kirghiz Kiribati Kirundi Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Mapudungun Maya Mexico Tokunɔgbe Mongolian Moore Myanmar Ndau Ndebele (Zimbabwe) Norwegian Nyungwe Nzema Oromo Ossetian Papiamento (Aruba) Papiamento (Curaçao) Persian Polish Portuguese Portuguese (Portugal) Quechua (Bolivia) Quechua (Cuzco) Quichua (Chimborazo) Romanian Russia Tokunɔgbe Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spain Tokunɔgbe Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tiv Tshiluba Tsonga Turkish Turkmen Twi Ukrainian Umbundu Valencian Vietnamese Welsh Xhosa Yoruba Zulu\nƐ̃, Mawu kpena ɖe ame siwo bia nu siwo wɔ ɖeka kple eƒe lɔlɔ̃nu tso dzi me la ŋu. Ne mèdo gbe ɖa kpɔ o gɔ̃ hã la, ame siwo do gbe ɖa le Biblia me be ‘Mawu, kpe ɖe ŋunye’ la ƒe kpɔɖeŋuwo ade dzi ƒo na wò. Woƒe kpɔɖeŋu aɖewoe nye esiawo:\n“Kpe ɖe ŋunye, Yehowa, nye Mawu, xɔ nam le wò amenuveve la nu!”—Psalmo 109:26.\n“Hiãtɔ kple ame dahee menye: Oo Mawu kpe ɖe ŋunye.”—Psalmo 69:6, Douay Version.\nEnye nyateƒe be ame si ŋlɔ nya mawo la xɔ Mawu dzi se vevie ya. Ke hã Mawu sea ame siwo katã doa gbe ɖa nɛ le dzi dzadzɛ me siwo dometɔ aɖewoe nye “ame siwo ƒe dzi gbã gudugudu” alo “ame siwo ƒe gbɔgbɔ woƒo ƒu anyi” la ƒe gbedodoɖawo.—Psalmo 34:19.\nMègasusui be Mawu le adzɔge ʋĩ tso ye gbɔ eye metsɔa ɖeke le yeƒe kuxiwo me o. Biblia gblɔ be: “Yehowa lolo, ekpɔa ame bɔbɔɖokui, eye wòdzea si dadala tso adzɔge.” (Psalmo 138:6) Yesu gblɔ na eƒe nusrɔ̃lawo gbe ɖeka gɔ̃ hã be: “Woxlẽ miaƒe taɖawo katã kura gɔ̃ hã.” (Mateo 10:30) Mawu kpɔa nu vevi aɖewo le ŋuwò siwo wò ŋutɔ mèdea dzesi gɔ̃ hã o. Ekema aleke gbegbe wòaɖo to gbe siwo nàdo ɖa nɛ be wòakpe ɖe ye ŋuti le yeƒe xaxawo mee nye esi!—1 Petro 5:7.\nÐe Mawu Sea Míaƒe Gbedodoɖawoa?\nBiblia ka ɖe edzi na mí be ne míedo gbe ɖa na Mawu le mɔ nyuitɔ nu la, esenɛ.\nÐe Mawu aɖo to wò gbedodoɖawo ahaɖo wo ŋua?\nƉoe Ɖe Amewo Ɖoe Ɖe Amewo Ðe Mawu Akpe Ðe Ŋunye Ne Medo Gbe Ða Nɛa?


Gbetakpɔxɔ—Tata Si Míesrɔ̃na | August 2005\nÐe Zefanya 2:3 me nyagbɔgblɔ si nye “ame aɖe menya nu o” fia be Mawu subɔlawo mate ŋu aka ɖe edzi be yewoakpɔ agbe mavɔ oa?\nMawunyakpukpui sia xlẽ be: “Midi Yehowa, mi amesiwo katã bɔbɔ mia ɖokui ɖe anyi le anyigba dzi, midi dzɔdzɔenyenye, eye midi ɖokuibɔbɔ yome mɔ, ame aɖe menya nu o woatsɔ mi aɣla le Yehowa ƒe dzikudogbe la hĩ.” Nukatae kpukpui sia gblɔ be “ame aɖe menya nu o” ɖo?\nBe míase alesi Yehowa awɔ nui ɖe esubɔla wɔnuteƒewo ŋu le Harmagedon me gɔme la, anyo be míaɖo ŋku nusi Biblia fia ku ɖe nusi Mawu awɔ na amesiwo ku do ŋgɔ na ʋɔnudrɔ̃gbea ŋu dzi. Woafɔ wo dometɔ aɖewo ɖe tsitre woanye gbɔgbɔmenuwɔwɔ makumakuwo le dziƒo, eye woafɔ bubuwo ɖe tsitre ava anyigba dzi bene woava nɔ agbe tegbee le Paradiso me. (Yohanes 5:28, 29; Korintotɔwo I, 15:53, 54) Ne Yehowa aɖo ŋku esubɔla nuteƒewɔla siwo ku do ŋgɔ na Harmagedon dzi ahaɖo eteƒe na wo la, ekema awɔ nu ɖe esubɔla siwo le agbe le eƒe dzikudogbea dzi hã ŋu le mɔ ma ƒomevi ke nu godoo.\nApostolo Petro ƒe nya siwo tso gbɔgbɔ me hã faa akɔ na ame. Eŋlɔ be: ‘Negbe Noa, dzɔdzɔenyenye ƒe gbeƒãɖela la, hekpe ɖe ame adre bubuawo ŋu ko Mawu dzra ɖo, esime wòhe tɔɖɔɖɔ va ame mavɔ̃mawuwo ƒe xexeme dzi; eye wòna Sodom kple Gomora ƒe duwo zu afi, eye wòbu fɔ wo, eye wòɖe Lot dzɔdzɔetɔ la. Yehowa nya alesi wòaɖe mawumemewo atso tetekpɔwo me, eye wòadzra ame madzɔmadzɔwo ɖo hena ʋɔnudrɔ̃gbe, bene woatu fe vɔ̃ na wo.’ (Petro II, 2:5-9) Togbɔ be Yehowa tsrɔ̃ ame vɔ̃ɖiwo le blema hã la, ekpɔ Noa kple Lot, siwo subɔe nuteƒewɔwɔtɔe la, ta. Yehowa agakpɔ mawumemewo ta ne ele ame vɔ̃ɖiwo tsrɔ̃m le Harmagedon me. Ame dzɔdzɔewo ƒe “ameha gã” aɖe atsi agbe.—Nyaɖeɖefia 7:9, 14.\nEyata, edze abe menye esi kakaɖedzi meli tututu be Mawu ate ŋu akpɔ amesiwo ƒe nu dze eŋu la ta o tae wozã “ame aɖe menya nu o” le Zefanya 2:3 me ɖo o. Ke boŋ ne ame dze dzɔdzɔenyenye kple ɖokuibɔbɔ yome mɔ didi gɔme koe wòadzɔ be woate ŋu atsɔe aɣla le Yehowa ƒe dzikudogbea. Agbetsitsi anɔ te ɖe amea ƒe ɖokuibɔbɔ kple dzɔdzɔenyenye didi ɖaa dzi.—Zefanya 2:3.\n“Yehowa nya alesi wòaɖe mawumemewo atso tetekpɔwo me”\nw05 8/1 axa 31\nÐe Wò Seselelãmewo Wɔa Fu Wòa?\nBiblia Ate Ŋu Akpe Ðe Ŋuwò Nàkpɔ Dzidzɔ\nNya Vevi Siwo Tso Fiawo ƒe Agbalẽ Evelia Me\nƔekaɣie Ame Ate Ŋu Ado Dziku Wòasɔ?\nYehowa Ðoa Eteƒe Na Amesiwo Wɔa Eƒe Sewo Dzi La Geɖe Ŋutɔ\nYehowa Nya ‘Miaƒe Taɖawo Katã Ƒe Xexlẽme’\nYehowae Nye “Teƒeɖola Na Amesiwo Dinɛ Vevie”\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2005\nGBETAKPƆXƆ—TATA SI MÍESRƆ̃NA August 2005


Nu Ka Tae Mawu Dɔ Yesu Ðe Anyigba Dzi Ðo? | Srɔ̃ Nu Tso Mawu Ƒe Nya La Me\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Ossetian Polish Portuguese Romanian Russian Samoan Sepedi Serbian Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\n1. Afi kae Yesu nɔ hafi Mawu dɔe ɖe anyigba dzi?\nYesu nye gbɔgbɔmeme nɔ dziƒo hafi wova dzii le Betlexem. Eyae nye Mawu ƒe nuwɔwɔ gbãtɔ, eye eya koe Mawu ŋutɔ wɔ tẽe. Eya ta esɔ be woyɔe be Mawu ƒe Tenuvi. Esime wònɔ dziƒo la, enyea Mawu ƒe nyanuɖela zi geɖe. Eya tae woyɔe be Nya la ɖo. Azɔ hã, ekpe ɖe Mawu ŋu le nu bubuwo katã wɔwɔ me. (Yohanes 1:2, 3, 14) Yesu nɔ dziƒo kple Mawu ƒe gbogbo manyaxlẽwo hafi wova wɔ amegbetɔwo.—Xlẽ Mixa 5:1; Yohanes 17:5.\n2. Mɔ ka dzie Mawu to ɖo Via ɖe anyigba dzi?\nYehowa to gbɔgbɔ kɔkɔea dzi de Yesu, si nɔ dziƒo la ƒe agbe Maria ƒe vidzidɔ me. Eya ta fofo si nye amegbetɔ menɔ Yesu si o. Esi wodzi Yesu la, mawudɔlawo gblɔ edzidzi ŋu nyaa na alẽkplɔla siwo tsi gbe dzi nɔ woƒe lãhawo ŋu dzɔm le nutoa me le zã me. (Luka 2:8-12) Eya ta menye ƒea ƒe ɣeyiɣi si me vuvɔ wɔna le wu lae wodzi Yesu o, ke boŋ anye October ƒe gɔmedzedze lɔƒo, si nye dzomeŋɔli. Emegbe Maria kple srɔ̃a, Yosef, wokplɔ Yesu ɖe asi yi wo ƒe me le Nazaret henyii le afi ma. Yosef xɔ Yesu nyi abe via ene.—Xlẽ Mateo 1:18-23.\nEsime Yesu xɔ abe ƒe 30 ene la, wonyrɔe, eye Mawu gblɔe le dutoƒo be Yesu nye ye Vi. Eyome Yesu dze dɔ si Mawu dɔe be wòava wɔ la gɔme.—Xlẽ Mateo 3:16, 17.\n3. Nu ka tae Mawu dɔ Yesu ɖe anyigba dzi ɖo?\nMawu dɔ Yesu ɖa be wòava fia nyateƒea amewo. Yesu fia nu amewo tso Mawu Fiaɖuƒea, si nye dziɖuɖu aɖe si ahe ŋutifafa ava anyigba bliboa dzi la ŋu. Ena agbe tegbee nɔnɔ ƒe mɔkpɔkpɔ su amewo si. (Yohanes 4:14; 18:36, 37) Yesu gblɔ nya geɖe tso nu siwo ana ame nakpɔ dzidzɔ vavãtɔ ŋu. (Mateo 5:3; 6:19-21) Eɖo kpɔɖeŋu nyui ɖi hã. Le kpɔɖeŋu me, eɖe ale si woate ŋu awɔ Mawu ƒe lɔlɔ̃nu le nɔnɔme sesẽwo gɔ̃ hã me la fia. Esi wowɔ fui la, meɖo vɔ̃ vɔ̃ teƒe o.—Xlẽ 1 Petro 2:21-24.\nYesu fia eyomedzelawo be woaɖe ɖokuitsɔtsɔsavɔ ƒe lɔlɔ̃ afia. Mɔnukpɔkpɔ nyui geɖewo su esi esime wònɔ le dziƒo le Fofoa gbɔ, gake ebɔbɔ eɖokui ɖo to Fofoa heva anyigba dzi va nɔ amegbetɔwo dome. Ame aɖeke mate ŋu aɖo kpɔɖeŋu nyui ɖi na mí le lɔlɔ̃ɖeɖefia me wòade Yesu nu o.—Xlẽ Yohanes 15:12, 13; Filipitɔwo 2:5-8.\n4. Viɖe kae do tso Yesu ƒe kua me?\nMawu dɔ Yesu ɖa be wòava ku ɖe míaƒe nu vɔ̃wo ta hã. (Yohanes 3:16) Mí katã míenye nu vɔ̃ mewo, si fia be míede blibo o, eye míewɔa nu vɔ̃. Esia tae míedzea dɔ hekuna ɖo. Gake ame gbãtɔ Adam ya de blibo. Nu vɔ̃ menɔ eŋu o, eye anye ne maku alo adze dɔ akpɔ o. Ke esi wògbe toɖoɖo Mawu la, eva zu ame madeblibo. Míenyi nu vɔ̃ kple eƒe fetu si nye ku ƒe dome tso Adam gbɔ.—Xlẽ Romatɔwo 5:12; 6:23.\nYesu de blibo, eya ta menye eya ŋutɔ ƒe nu vɔ̃wo tae wòku ɖo o. Míaƒe nu vɔ̃wo tae wòku ɖo. Yesu ƒe kua ʋu mɔnukpɔkpɔ ɖi na mí be míanɔ agbe tegbee ahaxɔ yayrawo tso Mawu gbɔ.—Xlẽ 1 Petro 3:18.\nƉoe Ɖe Amewo Ɖoe Ɖe Amewo Nu Ka Tae Mawu Dɔ Yesu Ðe Anyigba Dzi Ðo?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Nane Si Nyo Wu Kristmas\nƉoe Ɖe Amewo Ɖoe Ɖe Amewo GBETAKPƆXƆ Nane Si Nyo Wu Kristmas\nNane Si Nyo Wu Kristmas\nGBETAKPƆXƆ Nane Si Nyo Wu Kristmas


GBE BUBU Albanian Amerika Tokunɔgbe Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Iloko Indonesian Italian Japanese Kannada Kiluba Kinyarwanda Kirghiz Korean Latvian Lithuanian Macedonian Malagasy Malayalam Marathi Marshallese Maya Mizo Mongolian Moore Myanmar Niuean Norwegian Ossetian Palauan Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Venda Vietnamese\n“Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.”—LODODOWO 22:4.\n1, 2. (a) Aleke Dɔwɔwɔwo ƒe agbalẽa ɖee fiae be Stefano nye “ŋutsu, si yɔ fũ kple xɔse kpakple Gbɔgbɔ kɔkɔe”? (b) Kpeɖodzi kae li be Stefano nye ɖokuibɔbɔla?\nSTEFANO nye “ŋutsu, si yɔ fũ kple xɔse kpakple Gbɔgbɔ kɔkɔe.” ‘Eyɔ fũ kple amenuveve kple ŋusẽ’ hã. Esi wònye Yesu ƒe nusrɔ̃la gbãtɔwo dometɔ ɖeka ta la, enɔ dzesi gãwo kple nukunuwo wɔm le dukɔ la dome. Ɣeaɖeɣi la, ame aɖewo tsi tre be yewoawɔ nusesẽe kpli, ke hã “womete ŋu tsi tre ɖe nunya kple gbɔgbɔ, si wòtsɔ le nu ƒom la nu o.” (Dɔwɔwɔwo 6:5, 8-10) Eme kɔ ƒã be Stefano nye Mawu ƒe Nya srɔ̃la dovevienu, eye woʋli eta bliboe le eŋɔlimetɔ Yuda-subɔsubɔhakplɔlawo ŋkume. Eƒe ɖaseɖiɖi tsitotsito, si woŋlɔ ɖe Dɔwɔwɔwo ta 7 lia me, ɖe alesi gbegbe wòtsɔ ɖe le Mawu ƒe tameɖoɖo siwo me nɔ kɔkɔm vivivi la me vevie la fia.\n2 Stefano nye ɖokuibɔbɔla, mele abe subɔsubɔhakplɔla mawo, siwo bui be yewoƒe ɖoƒe kple sidzedze na yewode ŋgɔ wu ame tsɛawo la, ene o. (Mateo 23:2-7; Yohanes 7:49) Togbɔ be enya Ŋɔŋlɔawo nyuie hã la, etsɔ dzidzɔ gã aɖe xɔ dɔdasi si nye ‘subɔsubɔ le kplɔ̃ ŋuti,’ bena apostoloawo nate ŋu akpɔ ɣeyiɣi ‘anɔ gbedodoɖa kple nya la ƒe subɔsubɔ dzi.’ Stefano kpɔ ɖaseɖiɖi nyui tso nɔvi siwo dome wònɔ la gbɔ eyata wotiae wònye ŋutsu adre, siwo ŋu woɖi ɖase nyui le, la dometɔ ɖeka be woakpɔ gbesiagbenuɖuɖu mamadɔ sia gbɔ. Exɔ dɔa ɖokuibɔbɔtɔe.—Dɔwɔwɔwo 6:1-6.\n3. Mawu ƒe amenuveve ɖedzesi kae Stefano xɔ?\n3 Stefano ƒe ɖokuibɔbɔ ƒe nɔnɔme, tsɔ kpe ɖe eƒe gbɔgbɔmemenyenye kple nuteƒewɔwɔ ŋu, meɣla ɖe Yehowa o. Esime Stefano nɔ ɖase ɖim na Yudatɔwo ƒe kplɔlawo ƒe ha si do dziku vevie le woƒe Sanhedrin ʋɔnudrɔ̃ƒea la, eƒe tsitretsiɖeŋula siawo ‘kpɔ eƒe mo abe mawudɔla aɖe ƒe mo ene.’ (Dɔwɔwɔwo 6:15) Eƒe mo ƒe dzedzeme nɔ abe mawudɔla aɖe, si yɔ fũ kple ŋutifafa si tso ŋutikɔkɔe ƒe Mawu, Yehowa, gbɔ tɔ ene. Le Stefano ƒe gbeƒãɖeɖe dzonɔamemetɔe na Sanhedrin la me tɔwo megbe la, exɔ Mawu ƒe amenuveve ɖedzesi aɖe. “Eya la, esi Gbɔgbɔ kɔkɔe la yɔe fũ la, ekpɔ dziƒo gã, eye wòkpɔ Mawu ƒe ŋutikɔkɔe la kple Yesu le tsitre ɖe Mawu ƒe nuɖusi me.” (Dɔwɔwɔwo 7:55) Le Stefano gome la, ŋutega wɔdɔɖeamedzi sia na wògaka ɖe Yesu ƒe ɖoƒe si nye Mawu ƒe Vi kple Mesia la dzi. Edo ŋusẽ ɖokuibɔbɔla Stefano eye wòna wògaka ɖe edzi be Yehowa kpɔ ŋudzedze ɖe ye ŋu.\n4. Ame kawoe Yehowa ɖea eƒe ŋutikɔkɔe fiana?\n4 Abe alesi ŋutega si Stefano kpɔ la ɖee fiae ene la, Yehowa ɖea eƒe ŋutikɔkɔe kple eƒe tameɖoɖo fiaa mawuvɔ̃la siwo bɔbɔa wo ɖokui eye wodea asixɔxɔ woa kple Mawu dome ƒomedodo ŋu. Biblia gblɔ be: “Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.” (Lododowo 22:4) Eyata ele vevie be míase nusi ɖokuibɔbɔ vavãtɔ nye, alesi míatu amenyenye vevi sia ɖoe, kple alesi ame ɖokui bɔbɔ le agbemenuwɔna ɖesiaɖe me aɖe vi na míi la gɔme.\n5, 6. (a) Nukae nye ɖokuibɔbɔ? (b) Aleke Yehowa ɖe ɖokuibɔbɔ fiae? (d) Aleke wòle be Yehowa ƒe ɖokuibɔbɔ nawɔ dɔ ɖe mía dzii?\n5 Awɔ nuku na ame aɖewo be Yehowa Mawu, nuwokatãtaƒola si ƒe ŋutikɔkɔe ƒo ɖesiaɖe ta le xexeame katã la, kee nye ɖokuibɔbɔ ƒe kpɔɖeŋuɖola gãtɔ kekeake. Fia Dawid gblɔ na Yehowa be: “Ètsɔ wò xɔname ƒe akpoxɔnu nam, meziɔ ɖe wò ɖusi ŋu, eye wò [ɖokuibɔbɔ, NW] do gãm.” (Psalmo 18:36) Esi Dawid nɔ nu ƒom tso Yehowa ƒe “ɖokuibɔbɔ” ŋu la, ezã Hebrigbe me nya aɖe si ƒe gɔmesese ŋutɔŋutɔe nye be “bi ɖokuiwò ɖe anyi.” Nya bubu siwo hã do ƒome kple Hebrigbe me nya si me woɖe ɖokuibɔbɔ tsoe lae nye “ɖokuibɔbɔɖeanyi” “tufafa” kple “ameŋububu.” Eyata Yehowa ɖe ɖokuibɔbɔ fia esime wòbɔbɔ eɖokui ameŋububutɔe be yeawɔ nu ɖekae kple ame madeblibo Dawid eye wòzãe be wòanye fia anɔ Ye teƒe. Abe alesi Psalmo 18 lia ƒe ŋgɔdonyawo ɖee fiae ene la, Yehowa kpɔ Dawid ta hedo alɔe, eye wòɖee “tso eƒe futɔwo katã si me kpakple Saul si me.” Nenema kee Dawid hã nyae be gãnyenye alo ŋutikɔkɔe ɖesiaɖe si asu ye si abe fia ene la, nɔte ɖe Yehowa ƒe nuwɔwɔ ɖe ye ŋu le ɖokuibɔbɔ me dzi. Esia nyanya kpe ɖe Dawid ŋu wòyi edzi bɔbɔ eɖokui.\n6 Ke míawo hã ɖe? Yehowa tiae be yeafia nyateƒea mí, eye anɔ eme be ena subɔsubɔ ƒe mɔnukpɔkpɔ tɔxɛwo su mía si to eƒe habɔbɔa dzi, alo anɔ eme be ezã mí le mɔ aɖe nu tsɔ na eƒe lɔlɔ̃nu aɖe va eme. Aleke wòle be míase le mía ɖokui me ɖe esia ŋu? Ðe mele be míabɔbɔ mía ɖokui oa? Ðe mele be míada akpe ɖe Yehowa ƒe ɖokuibɔbɔ ta eye míatsri ɖokuidodoɖedzi, si ado afɔku mí godoo la oa?—Lododowo 16:18; 29:23.\n7, 8. (a) Aleke Yehowa ƒe ɖokuibɔbɔ dze le eƒe nuwɔwɔ kple Manase mee? (b) Mɔ kawo nue Yehowa kple Manase siaa ɖo ɖokuibɔbɔ ɖeɖe fia ƒe kpɔɖeŋu ɖi na mí le be míasrɔ̃?\n7 Menye ɖeko Yehowa ɖe ɖokuibɔbɔ gã fia to nuwɔwɔ kple ame madeblibowo me o, ke boŋ egaɖe alesi wòlɔ̃ faa be yeakpɔ nublanui na amesiwo bɔbɔa wo ɖokui le susu me la fia, eye wòkɔa ɖokuibɔbɔlawo ɖe dzi alo doa wo ɖe dzi gɔ̃ hã. (Psalmo 113:4-7) Le kpɔɖeŋu me, bu Yuda-fia Manase ŋu kpɔ. Ezã eƒe ɖoƒe abe fia si ŋu bubu nɔ ene ɖe mɔ gbegblẽ nu hedo alakpasubɔsubɔ ɖe ŋgɔ eye “wòwɔ nu vɔ̃ɖi geɖe le Yehowa ŋku me hetsɔ do dziku nɛ.” (Kronika II, 33:6) Mlɔeba la, Yehowa he to na Manase to mɔɖeɖe be Asiria-fia nava ɖee le zi dzi me. Esi Manase nɔ game la, “eƒo koko le Yehowa, eƒe Mawu la ŋku me, eye wòbɔbɔ eɖokui ɖe anyi vevie” si na be Yehowa gakplɔe va Yerusalem hegaɖoe eƒe fiazikpuia dzi, eye Manase ‘dze sii be, Yehowa ye nye Mawu vavã la.’ (Kronika II, 33:11-13) Nyateƒee, Manase ƒe ɖokuibɔbɔ ƒe nɔnɔme, si wòva ɖe fia mlɔeba la, dze Yehowa ŋu, eye eya hã ɖe ɖokuibɔbɔ alo ameŋububu fia to eƒe nuvɔ̃wo tsɔtsɔ kee kple eɖoɖo fiae ake me.\n8 Alesi Yehowa lɔ̃na faa tsɔ kena kple Manase ƒe dzimetɔtrɔ ƒe nɔnɔme nye ɖokuibɔbɔ ƒe kpɔɖeŋu vevi aɖe na mí. Ele be wòanɔ susu me na mí ɣesiaɣi be alesi míewɔa nui ɖe amesiwo ada vo ɖe mía ŋu la ŋu kple nɔnɔme si míeɖena fiana ne míewɔ nuvɔ̃ ate ŋu akpɔ ŋusẽ ɖe alesi Yehowa awɔ nu ɖe mía ŋui la dzi. Ne míelɔ̃na faa tsɔa amewo ƒe vodadawo kea wo eye míelɔ̃na ɖe míaƒe agɔdzedzewo dzi la, ekema míate ŋu akpɔ mɔ be Yehowa akpɔ nublanui na mí.—Mateo 5:23, 24; 6:12.\nWoɖe Mawu ƒe Ŋutikɔkɔe Fia Ðokuibɔbɔlawo\n9. Ðe ɖokuibɔbɔ nye gbɔdzɔgbɔdzɔ ƒe dzesia? Ðe eme.\n9 Gake mele be míabu ɖokuibɔbɔ kple nɔnɔme bubu siwo do ƒome kplii la vodadatɔe be wonye gbɔdzɔgbɔdzɔ ƒe dzesi alo be woana míade nugbegblẽ wɔwɔ dzi o. Abe alesi Ŋɔŋlɔ Kɔkɔeawo ɖo kpe edzii ene la, Yehowa bɔbɔa eɖokui, gake edoa dziku le dzɔdzɔenyenye me eye wòɖea ŋusẽ triakɔ fiana ne nɔnɔmea bia nenema. Esi Yehowa bɔbɔa eɖokui ta la, etsɔa ɖe le eme na ame bɔbɔɖeanyiwo alo ebua wo ŋu etɔxɛe, ke enɔa adzɔge tso dadalawo ya gbɔ. (Psalmo 138:6) Aleke Yehowa ɖea ameŋububu fiaa esubɔla siwo bɔbɔa wo ɖokuii?\n10. Nukae Yehowa ɖena fiaa ɖokuibɔbɔlawo abe alesi wòdze le Korintotɔwo I, 2:6-10 ene?\n10 Le Yehowa ŋutɔ ƒe ɣeyiɣi ɖoɖi kple mɔ si dzi wòtia be yeatsɔ gbedasi atoe dzi la, eɖe eƒe tameɖoɖo me vava ŋuti nya goglowo fia ɖokuibɔbɔlawo. Nya kɔkɔe siawo nɔ ɣaɣla ɖe dadala, alo dzimesẽla, siwo ku ɖe amegbetɔwo ƒe nunya alo tamebubu ŋu la. (Korintotɔwo I, 2:6-10) Gake esi Yehowa ƒe tameɖoɖowo ŋuti gɔmesese vavãtɔ va su ɖokuibɔbɔlawo si ta la, eʋã wo be woatsɔ ŋutikɔkɔe na Yehowa le esi woƒe ŋudzedzekpɔkpɔ ɖe eƒe ŋutikɔkɔe wɔnuku la ŋu gade to ɖe edzi ta.\n11. Le ƒe alafa gbãtɔ me la, aleke ame aɖewo ɖe ɖokuimabɔmabɔ fiae, eye aleke esia gblẽ nu le wo ŋui?\n11 Le ƒe alafa gbãtɔ me la, ame geɖe, siwo dome amesiwo be Kristotɔwoe yewonye hã nɔ, mebɔbɔ wo ɖokui o eye wona nusiwo apostolo Paulo ɖe fia wo ku ɖe Mawu ƒe tameɖoɖo ŋu la ɖia wo nu. Paulo va zu “trɔ̃subɔlawo ƒe apostolo,” gake menye le dukɔ si me wòtso, agbalẽnyanya, ƒexɔxɔ, alo dɔ nyui gbogbo siwo wòwɔ ta o. (Romatɔwo 11:13) Zi geɖe la, nusiawoe amesiwo bua ŋutilãmenuwo ɖeɖe ko ŋu tsɔna dzidzea amesi wòle be Yehowa nazã lae. (Korintotɔwo I, 1:26-29; 3:1; Kolosetɔwo 2:18) Ke hã, Pauloe Yehowa tia, le ɖekawɔwɔ me kple Eƒe amenuveve kple tameɖoɖo dzɔdzɔewo. (Korintotɔwo I, 15:8-10) Amesiwo Paulo yɔ be “apostolo, siwo kɔ akpa,” tsɔ kpe ɖe tsitretsiɖeŋula bubuwo ŋu la, gbe Paulo kple eƒe numekɔkɔ siwo nam wònɔ tso Ŋɔŋlɔawo me. Woƒe ɖokuimabɔmabɔ wɔe be Yehowa ƒe nukumɔ si dzi wòto wɔa eƒe tameɖoɖo dzi ŋuti sidzedze kple gɔmesese bɔ wo. Negadzɔ gbeɖe be míagbe bubudede amesiwo Yehowa tiana hetoa wo dzi naa eƒe lɔlɔ̃nu vaa eme la ŋu alo abu nazã ɖe wo ŋu o.—Korintotɔwo II, 11:4-6.\n12. Aleke Mose ƒe kpɔɖeŋua ɖee fia be Yehowa vea ɖokuibɔbɔlawo nui?\n12 To vovo na ema la, Biblia me kpɔɖeŋu geɖe li siwo ɖe alesi wove ɖokuibɔbɔlawo nu be wokpɔ Mawu ƒe ŋutikɔkɔe ƒe akpa sue aɖe la fia wòdze ƒã. Mose, amesi “fa wu” amewo katã la, kpɔ Mawu ƒe ŋutikɔkɔe eye ƒomedodo kplikplikpli nɔ woa kplii dome. (Mose IV, 12:3) Wɔla la ve ɖokuibɔbɔla sia, si nye alẽkplɔla tsɛ aɖe hena ƒe 40 sɔŋ, si anya zã ƒe siawo ƒe akpa gãtɔ le Arab-ƒukpoa ƒe afã dzi la, nu ŋutɔ le mɔ geɖewo nu. (Mose II, 6:12, 30) Le Yehowa ƒe mɔfiafia te la, Mose va zu nyanuɖela kple ɖoɖowɔla gã na Israel-dukɔa. Eɖo dze kple Mawu tẽ. Ekpɔ “Yehowa ƒe dzedzeme” le ŋutega me. (Mose IV, 12:7, 8; Mose II, 24:10, 11) Amesiwo de bubu subɔla ɖokuibɔbɔla kple Mawu ƒe amedɔdɔ sia ŋu hã xɔ yayra. Nenema kee woayra mí ne míede bubu nyagblɔɖila si de ŋgɔ wu Mose, si nye Yesu, kpakple “dɔla nuteƒewɔla kple aɖaŋudzela” si wòɖo la, ŋu heɖo to wo.—Mateo 24:45, 46; Dɔwɔwɔwo 3:22.\n13. Aleke woɖe Yehowa ƒe ŋutikɔkɔe fia alẽkplɔla ɖokuibɔbɔlawo le ƒe alafa gbãtɔ mee?\n13 Amekawoe ‘Aƒetɔ ƒe ŋutikɔkɔe klẽ ƒo xlãe’ esime mawudɔlawo ɖe gbeƒã dzidzɔ gã ŋutinya si ku ɖe “xɔla, si nye Kristo, Aƒetɔ la” ƒe dzidzi ŋu? Menye subɔsubɔhakplɔla ɖokuidoɖedzilawo loo alo ameŋkuta siwo nɔ ɖoƒe kɔkɔwoe o, ke boŋ alẽkplɔla ɖokuibɔbɔla siwo “le gbedzi, eye wole woƒe alẽha ŋuti dzɔm le zã me” lae. (Luka 2:8-11) Womedea bubu boo aɖeke amesiawo ŋu ɖe woƒe aɖaŋu kple dɔwɔna ta o. Gake, woawo ƒe nue dze Yehowa ŋu eye wòtiae be yeaka Mesia la dzidzi ŋutinya ta na gbã. Nyateƒee, Yehowa ɖea eƒe ŋutikɔkɔe fiaa mawuvɔ̃la siwo bɔbɔa wo ɖokui.\n14. Yayra kawoe Yehowa duduna ɖe ɖokuibɔbɔlawo dzi?\n14 Nukae kpɔɖeŋu siawo fia mí? Woɖee fia mí be Yehowa vea ɖokuibɔbɔlawo nu eye wòɖea eƒe tameɖoɖo ŋuti sidzedze kple gɔmesese fiana wo. Etiaa amesiwo amegbetɔwo abu ame madeŋgɔwoe la eye wòzãa wo tsɔ ɖea gbeƒã eƒe tameɖoɖo wɔnuku ŋuti nya na amewo. Ele be esia nado ŋusẽ mí be míayi edzi atrɔ ɖe Yehowa, eƒe Nyagblɔɖinya, kple eƒe habɔbɔ ŋu hena mɔfiafia. Míate ŋu aka ɖe edzi be Yehowa ayi edzi anɔ eƒe tameɖoɖo wɔnuku siwo me le kɔkɔm vivivi la ŋuti numekɔkɔ nam esubɔla siwo bɔbɔa wo ɖokui. Nyagblɔɖila Amos gblɔ be: “Yehowa mewɔa naneke, ne meɖe eƒe tameɖoɖo fia eƒe dɔla, nyagblɔɖilawo hafi o.”—Amos 3:7.\nTu Ðokuibɔbɔ Ðo be Wò Nu Nadze Mawu Ŋu\n15. Nukatae wòle vevie be míayi edzi abɔbɔ mía ɖokui, eye aleke woɖe esia fiae le Israel-fia, Saul, gomee?\n15 Be Mawu ƒe amenuveve si nɔa anyi ɖaa nanɔ kpli mí la, ele be míayi edzi abɔbɔ mía ɖokui. Ame ɖokui bɔbɔ le ɣeyiɣi aɖe me mefia be ame anye ɖokuibɔbɔla tegbee o. Ele bɔbɔe be ame nadzudzɔ eɖokui bɔbɔ ava zu dadala kple ɖokuidoɖedzila, si kplɔa ame dea ɖokuisinuwɔwɔ kple gbegblẽme. Nu ma tututue Saul, si nye ame gbãtɔ si wosi ami na be wòanye fia ɖe Israel dzi la, wɔ. Esi wotiae gbã la, ‘mebu eɖokui nanekee o.’ (Samuel I, 15:17) Gake le eƒe dziɖuɖu ƒe eve ko megbe la, etso le eɖokuisi wɔ nusi mesɔ o. Mede bubu Yehowa ƒe ɖoɖo si ku ɖe vɔsasa to nyagblɔɖila Samuel dzi la ŋu o, eye wòkpa nya aɖe tsɔ ɖe eɖokui nui le alesi wòtso le eɖokuisi sa vɔ la ta. (Samuel I, 13:1, 8-14) Le nyateƒe me la, esiae nye nu vovovo siwo tsia ɖe enu siwo ɖe eƒe ɖokuimabɔmabɔ ƒe nɔnɔme si nɔ esi fia la ƒe gbãtɔ. Emetsonue nye be Mawu ƒe gbɔgbɔ kple amenuveve dzo le eyama dzi, si na wòva ku gbɔɖiameku mlɔeba. (Samuel I, 15:3-19, 26; 28:6; 31:4) Nufiame si le eme la dze ƒã be: Ele be míado vevie ayi edzi atu ɖokuibɔbɔ kple tufafa ƒe nɔnɔme ɖo eye míaɖu ɖokuiŋudzedze ƒe seselelãmewo dzi, si ana be míaƒo asa na ɖokuisinuwɔwɔ si nana Yehowa mekpɔa ŋudzedze ɖe ame ŋu o.\n16. Aleke ŋugbledede le mía kple Yehowa kple mía haviwo dome ƒomedodo ŋu akpe ɖe mía ŋu be míatu ɖokuibɔbɔ ɖoe?\n16 Togbɔ be womeyɔ ɖokuibɔbɔ de Mawu ƒe gbɔgbɔ ƒe kutsetsea me o hã la, enye mawumenɔnɔme si wòle be míatu ɖo. (Galatiatɔwo 5:22, 23; Kolosetɔwo 3:10, 12) Esi ɖokuibɔbɔ nye tamesusu ƒe nɔnɔme—si nye alesi míebua mía ɖokui kple amewoe—ta la, abia agbagbadzedze geɖe le etutuɖo me. Mía kple Yehowa dome kple mía haviwo dome ƒomedodo ŋu bubu kple ŋugble dede le eŋu vevie ate ŋu akpe ɖe mía ŋu míayi edzi anye ɖokuibɔbɔlawo. Mawu bua ŋutilãwo katã abe gbe si míena hena ɣeyiɣi aɖe ko, emegbe wòyrɔna eye wòƒuna, ene. Amegbetɔwo le ko abe ʋetsuvi siwo le agble dzi la ene. (Yesaya 40:6, 7, 22) Ðe gbe alo aŋgba ɖeka aɖe ate ŋu ado eɖokui ɖe dzi dadatɔe le esi wòdidi vie wu aŋgba bubuwo ta? Ðe susu le me be ʋetsuvi aɖe naƒo adegbe le eƒe ŋutete ŋu le esi wòate ŋu adzo ayi ŋgɔ vie wu ʋetsuvi bubuawo ta? Mekpɔe be susu mele eme kura oa? Esia tae apostolo Paulo ɖo ŋku edzi na ehati Kristotɔwo be: “Ameka na nèto vovo ma? Eye nukae le asiwò, si mèxɔ oa? Ke ne wò hã nèxɔe la, nukaŋuti nèle adegbe ƒom abe menye ɖe nèxɔe ene oa?” (Korintotɔwo I, 4:7) Ŋugbledede tso mawunyakpukpuiwo abe esia ene ŋu ate ŋu akpe ɖe mía ŋu míatu ɖokuibɔbɔ ƒe nɔnɔme ɖo ahawɔ nu ɖe amewo ŋu le ɖokuibɔbɔ me.\n17. Nukae kpe ɖe nyagblɔɖila Daniel ŋu be wòtu ɖokuibɔbɔ ƒe nɔnɔme ɖo, eye nukae ate ŋu akpe ɖe mía ŋu be míawɔ nenema ke?\n17 Woƒo nu tso nyagblɔɖila Hebritɔ Daniel ŋu be enye “ame malɔ̃nugbɔa” le Mawu ƒe ŋkume le esi ‘wòtsi nu dɔ,’ ɖokuibɔbɔtɔe ta. (Daniel 10:11, 12) Nukae kpe ɖe Daniel ŋu wòtu ɖokuibɔbɔ ƒe nɔnɔme ɖo? Gbã la, eɖo ŋu ɖe Yehowa ŋu bliboe, eye wòdoa gbe ɖa nɛ ɣesiaɣi. (Daniel 6:11, 12) Hekpe ɖe eŋu la, Daniel nye Mawu ƒe Nya la srɔ̃la veviedonula, si si nukpɔsusu nyuie nɔ, si kpe ɖe eŋu be eƒe susu nɔ Mawu ƒe tameɖoɖo wɔnukuwo dzi. Azɔ hã, elɔ̃ ɖe eƒe gbɔdzɔgbɔdzɔwo dzi faa, ke menye eƒe dukɔa tɔ ko dzi o. Eye le nyateƒe me la, etsɔ ɖe le Mawu ƒe dzɔdzɔenyenye dodo ɖe dzi me, ke menye eya ŋutɔ ƒe dzɔdzɔenyenye o. (Daniel 9:2, 5, 7) Ðe míate ŋu asrɔ̃ nu tso Daniel ƒe kpɔɖeŋu ɖedzesi sia me eye míadze agbagba atu ɖokuibɔbɔ ƒe nɔnɔme ɖo awɔ nu ɖe amewo ŋu le ɖokuibɔbɔ me le míaƒe agbemenuwɔna ɖesiaɖe mea?\n18. Ŋutikɔkɔe kae le amesiwo ɖea ɖokuibɔbɔ fiana egbea la lalam?\n18 Lododowo 22:4 gblɔ be: “Kesinɔnu, bubu kple agbe enye fetu tso ɖokuibɔbɔ kple Yehowa-vɔvɔ̃ me.” Nyateƒee, Yehowa vea ɖokuibɔbɔlawo nu, eye bubu kple agbe enyea woƒe fetu. Esi wòsusɔ vie ko hakpala Asaf nana ta keŋkeŋ le eƒe Mawu subɔsubɔ me eye Yehowa kpe ɖe eŋu wòɖɔ eƒe tamebubu ɖo la, elɔ̃ ɖe edzi ɖokuibɔbɔtɔe be: “Àkplɔm le wò aɖaŋudede la nu, eye emegbe àxɔm ɖe gbɔwò kple bubu.” (Psalmo 73:24) Aleke esia ka mí egbeae? Ŋutikɔkɔe kae le amesiwo ɖea ɖokuibɔbɔ fiana lalam? Tsɔ kpe ɖe amenuveve kple yayra ƒe ƒomedodo si anɔ woa kple Yehowa dome ŋu la, woate ŋu akpɔ mɔ na Fia Dawid ƒe nya siwo tso gbɔgbɔ me la ƒe emevava be: “Ke [ame fafawo] anyi anyigba la dome, eye dzi adzɔ wo ɖe ŋutifafa gbogbo la ŋuti.” Enye etsɔme wɔnuku vavã!—Psalmo 37:11.\n• Aleke Stefano nye ɖokuibɔbɔla siwo Yehowa ɖea Eƒe ŋutikɔkɔe fiana la ƒe kpɔɖeŋu aɖee?\n• Mɔ kawo nue Yehowa Mawu ɖea ɖokuibɔbɔ fiana le?\n• Kpɔɖeŋu kawoe ɖee fia be Yehowa ɖea eƒe ŋutikɔkɔe fiana ɖokuibɔbɔlawo?\n• Aleke Daniel ƒe kpɔɖeŋua ate ŋu akpe ɖe mía ŋu míatu ɖokuibɔbɔ ƒe nɔnɔme ɖoe?\nTogbɔ be Dzixɔse Sẽŋu Nɔ Esi Hã la, Ebɔbɔ Eɖokui\nLe Biblia Nusrɔ̃viawo (siwo woyɔna egbea be Yehowa Ðasefowo) ƒe takpekpe gã si wowɔ le ƒe 1919 me le Cedar Point, Ohio, U.S.A. la, Nɔviŋutsu J. F. Rutherford si xɔ ƒe 50, eye wònɔ gbeƒãɖeɖedɔa dzi kpɔm ɣemaɣi la, lɔ̃ faa dzidzɔtɔe tsɔ eɖokui na wɔ amedzroxɔla ƒe dɔ, henɔ takpekpevalawo ƒe agbawo fɔm henɔ wokplɔm yi woƒe xɔwo mee. Le takpekpea ƒe ŋkeke mamlɛa dzi la, ede dzo nyaselawo me kple nya siawo be: “Ènye fiawo dzi Fia kple aƒetɔwo dzi Aƒetɔ la teƒenɔla si le gbeƒã ɖem . . . míaƒe Aƒetɔ ƒe fiaɖuƒe kɔkɔea na amewo.” Togbɔ be Nɔviŋutsu Rutherford nye amesi si dzixɔse sẽŋu nɔ, eye wòƒoa nu ŋusẽtɔe eye metrɔna le nusi dzi wòxɔ se be enye nyateƒe la yome o hã la, enye amesi bɔbɔa eɖokui ŋutɔ le Mawu ŋkume, eye esia dzena le eƒe gbedodoɖawo me le Betel ŋdi mawunyakpukpui me dzroɣiwo.\nStefano, enya Ŋɔŋlɔawo nyuie, elɔ̃ wɔ nuɖuɖumamadɔ ɖokuibɔbɔtɔe\nManase ƒe ɖokuibɔbɔ ƒe nɔnɔme dze Yehowa ŋu\nNukae na Daniel nye “ame malɔ̃nugbɔa”?\nƉoe Ɖe Amewo Ɖoe Ɖe Amewo Yehowa Ðea Eƒe Ŋutikɔkɔe Fiaa Ðokuibɔbɔlawo\nw04 8/1 axa 8-13


Efesotɔwo 4 - Holy Bible [Ewe Bible 1913] - (Efe 4)\nAzɔ la nye amesi nye gatɔ le Aƒetɔ la me la, mele nu xlɔ̃m mi bena, miazɔ alesi dze mia yɔyɔ, si wotsɔ yɔ mi la\nle tamebɔbɔɖeanyi kple dɔmefafa katã me, le dzigbɔgbɔ blewu me, eye mihe adodo kple mia nɔewo le lɔlɔ̃ me,\neye mido vevie, bene míadzra gbɔgbɔ ƒe ɖekanyenye la ɖo le ŋutifafa ƒe nublanu la me!\nŊutilã ɖeka kple Gbɔgbɔ ɖeka, abe alesi ke woyɔ mi hã le mia yɔyɔ ƒe mɔkpɔkpɔ ɖeka la me ene.\nAƒetɔ ɖeka, xɔse ɖeka, mawutsidedeta ɖeka,\nMawu ɖeka, si nye wo katã Fofo, amesi le wo katã dzi, eye wòto wo katã me, eye wòle wo katã me.\nKe mia dome amesiamee wona amenuveve le Kristo ƒe nunana ƒe dzidzenu la nu.\nEyata wogblɔ be: „Eyi dzi me ʋĩ,“ eye woɖe aboyo aboyomewo yii, eye wòna nunanawo amewo.\nKe esi wòyi dzi la, nukae, negbe ɖeko bena wòyi anyi me ɖe anyigba ƒe nutowo me hã hafi?\nAmesi va anyi la, eya ke ganye amesi yi dziƒowo katã ƒe dziƒo hã, bene wòayɔ nuwo katã taŋ.\nEye eya ke ɖo amea ɖewo wonye apostolowo, eye amea ɖewo hã nye nyagblɔɖilawo, eye amea ɖewo hã nye nyanyuiegblɔlawo, eye amea ɖewo hã nye kplɔlawo kple nufialawo,\nbene woadzra ame kɔkɔewo do hena subɔsubɔ ƒe dɔwɔwɔ hena Kristo ƒe ŋutilã tutu,\nhalase esime mí katã miade Mawuvi la dzixɔse kple sidzedze ƒe ɖekanyenye la gbɔ, azu ŋutsu blibo, eye míade Kristo ƒe tsitsime blibo la ƒe dzidzenu la gbɔ,\nbene míaganye ɖevi, siwo nufiafia ƒe ya sia ya ƒona yina gaƒona gbɔna, eye wònyama wo to amewo ƒe beble la me to aɖaŋu vɔ, si nu sẽ la me, le nudadafiafia ƒe amebeblemɔ la nu o,\nke boŋ la mianye anukwaretɔwo le lɔlɔ̃ me, eye le nusianu me míatsi ali ke ɖe Kristo, si nye ta la me,\namesi gbɔ wòtso wokpe ŋutilã blibo la katã, eye wobiae ɖekae, eye woto ƒunuɖeƒewo katã ƒe kpekpe ɖe wo nɔewo ŋu me, le ŋutinu sia ŋutinu ƒe dɔwɔwɔ, si womã nɛ la nu, hewu ŋutilã ƒe tsitsi la nu hena tutu le lɔlɔ̃ me.\nAzɔ la mele esia gblɔm, eye mele ɖase ɖim le Aƒetɔ la me bena, azɔ la miagazɔ abe alesi trɔ̃subɔlawo hã zɔna le woƒe tamesusu ƒe yakanyenye me la ene o,\namesiwo ƒe nyasã do viviti, eye wonye amedzrowo le Mawu ƒe agbe la gome le numanyamanya, si le wo me la ŋuti, le woƒe dzimesesẽ la ŋuti,\namesiwo, esi woƒe dzitsinya ku atri la, wotsɔ wo ɖokui na hadzedze, bene woano makɔmakɔnyenye katã dzi le ŋukeklẽ me.\nKe miawo la menye nenem miesrɔ̃ Kristo o,\nnenye ɖe miese eŋkɔ, eye wofia nu mi le eme, alesi nyateƒe la le Yesu me;\nbena miaɖe ame xoxo, si nɔ anyi le agbenɔnɔ tsãtɔ la nu, si gblẽa eɖokui le amebeble ƒe nudzodzrowo me la ɖa;\nke boŋ mina woawɔ mi yeye le miaƒe tamesusu ƒe gbɔgbɔ la me,\neye mido ame yeye, si wowɔ le Mawu ƒe nɔnɔme nu la, le nyateƒe la ƒe dzɔdzɔenyenye kple kɔkɔenyenye la me.\nEyaŋuti miɖe aʋatsokaka ɖi, eye amesiame nagblɔ nyateƒe na ehavi; elabena ŋutinuwo míenye na mía nɔewo.\nMibi dzi, eye migawɔ nuvɔ̃ o; ɣe la nagaɖo to ɖe miaƒe dzibibi o;\neye migana mɔ Abosam hã o!\nFiafitɔ la nagafi fi o, ke boŋ nedze agbagba, ne woatso eƒe asiwo awɔ dɔ nyui, bene wòakpɔ nane aɖana hiãtɔwo.\nMigana nya vloa ɖeke nado go tso miaƒe nu me gbeɖegbeɖe o, ke boŋ nya, si nyo na ŋgɔgbedede, ne ehiã la, bene wòana amenuveve amesiwo senɛ la.\nMina woaɖe veve helĩhelĩ kple dɔmedzoe kple dziku kple ɣlidodo kple busubɔbɔ katã kpakple nu tovo wɔwɔ katã hã ɖa le mia dome.\nKe mikɔ dome ɖe mia nɔewo ŋu, eye miaƒe dɔme natrɔ ɖe mia nɔewo ŋu, eye mitso ke mia nɔewo, abe alesi Mawu tso ke mi le Kristo me la ene.\nEfesotɔwo 1 / Efe 1\nEfesotɔwo 2 / Efe 2\nEfesotɔwo 3 / Efe 3\nEfesotɔwo 4 / Efe 4\nEfesotɔwo 5 / Efe 5\nEfesotɔwo 6 / Efe 6


Yohanes 12 | Biblia Le Internet Dzi | Xexe Yeye Gɔmeɖeɖe\nMaria kɔ ami ɖe Yesu ƒe afɔwo ŋu (1-11)\nYesu yi Yerusalem abe fia ene (12-19)\nYesu gblɔ eƒe ku ɖi (20-37)\nYudatɔwo ƒe dzimaxɔse na nyagblɔɖi aɖe va eme (38-43)\nYesu va be yeaɖe xexea (44-50)\n12 Ŋkeke ade do ŋgɔ na Ŋutitotoŋkekenyuia ɖuɣi la, Yesu va ɖo Betania, afi si Lazaro+ si wòfɔ tso ame kukuwo dome la le. 2 Eya ta woɖo fiẽnuɖukplɔ̃ nɛ le afi ma, eye Marta le wo subɔm,+ eye Lazaro hã le ame siwo le kplɔ̃a ŋu kplii la dome. 3 Eye Maria tsɔ nardomi akuakua, si nye ami ʋeʋĩ xɔasi aɖe, pounde ɖeka,* si ɖe Yesu ƒe afɔwo ŋuti hetsɔ eƒe taɖa tutu eƒe afɔawo ŋu. Ale ami la ƒe ʋeʋẽ lilili xɔ aƒea me keŋ.+ 4 Ke eƒe nusrɔ̃lawo dometɔ ɖeka si nye Yuda Iskariot,+ si le ede ge asi kpuie la, gblɔ be: 5 “Nu ka tae womedzra ami ʋeʋĩ sia denario* alafa etɔ̃ hetsɔ ga la na ame dahewo o?” 6 Ke hã menye esi wòtsɔ ɖe le eme na ame dahewo tae wògblɔ nya sia ɖo o, ke boŋ fiafitɔe wònye, eye gaɖaka la le egbɔ, eye wòfia ga siwo wodana ɖe eme la. 7 Eya ta Yesu gblɔ be: “Ðe asi le eŋu, ne wòawɔ esia atsɔ adzram ɖo ɖi na nye ɖigbe.+ 8 Elabena ame dahewo le mia gbɔ ɖaa,+ ke nye ya nyemanɔ mia gbɔ ɖaa o.”+ 9 Yudatɔ gbogbo aɖewo va nya be ele afi ma, eye wova, menye le Yesu ɖeɖe ko ta o, ke be yewoakpɔ Lazaro, ame si wòfɔ tso ame kukuwo dome la hã.+ 10 Azɔ nunɔlawo ƒe tatɔwo ɖo nugbe be yewoawu Lazaro hã, 11 elabena eya tae Yudatɔ geɖewo yia afi ma eye wole Yesu dzi xɔm le sesem ɖo.+ 12 Le ŋufɔke la, ameha gã si va ŋkekenyuia ɖuƒe la se be Yesu gbɔna Yerusalem. 13 Eya ta wotsɔ deʋayawo hedo go yi be yewoakpee, eye wole ɣli dom be: “Míeɖe kuku na wò, xɔ nɛ! Woayra ame si gbɔna le Yehowa* ƒe ŋkɔ me!+ Israel ƒe Fia la!”+ 14 Esi Yesu kpɔ tedzivi aɖe la, ebɔbɔ nɔ edzi,+ abe ale si tututu woŋlɔe ɖi ene be: 15 “Mègavɔ̃ o, Zion vinyɔnu. Kpɔ ɖa! Wò fia la gbɔna, eye wòbɔbɔ nɔ tedzivi dzi.”+ 16 Eƒe nusrɔ̃lawo mese nu siawo gɔme gbã o, gake esi wova do Yesu ɖe dzi megbe la,+ woɖo ŋku edzi be woŋlɔ nu siawo ɖi tso eŋu, eye be wowɔ nu siawo nɛ.+ 17 Eye ameha si nɔ eŋu esime wòyɔ Lazaro sesĩe tso yɔdoa*+ me hefɔe tso ame kukuwo dome la hã le ɖase ɖim le eŋu.+ 18 Esia hã tae ameha la yi ɖakpee, elabena wose be ewɔ nukunu* sia. 19 Eya ta Farisitɔwo gblɔ le wo nɔewo dome be: “Miekpɔea, miete ŋu le naneke wɔm o. Kpɔ ɖa! Xexe blibo la katãe nye ema dze eyome hoo.”+ 20 Ke Helatɔ aɖewo le ame siwo va ta de ge agu le ŋkekenyuia ɖuɣi la dome. 21 Eya ta ame siawo te ɖe Filipo,+ si tso Betsaida le Galilea ŋu, eye woɖe kuku nɛ be: “Aƒetɔ, míedi be míakpɔ Yesu.” 22 Filipo va gblɔe na Andrea. Eye Andrea kple Filipo va gblɔe na Yesu. 23 Ke Yesu ɖo eŋu na wo be: “Gaƒoƒo la de be woado Amegbetɔvi la ɖe dzi.+ 24 Vavã, vavã mele egblɔm na mi be, ne lu ƒe ku mege ɖe anyigba heku o la, ku ɖeka ko wònyena; ke ne eku la,+ ekema etsea ku geɖe. 25 Ame si lɔ̃a eƒe agbe* vevie la tsrɔ̃nɛ, ke ame si léa fu eƒe agbe*+ le xexe sia me la akpɔ eta hena agbe mavɔ.+ 26 Ne ame aɖe di be yeanye nye subɔla la, nedze yonyeme, eye afi si mele la, afi mae nye subɔla hã anɔ.+ Ne ame aɖe di be yeasubɔm la, Fofo la ade bubu eŋu. 27 Fifia metɔtɔ,*+ eye nya kae magblɔ? Fofo, ɖem tso gaƒoƒo sia me.+ Gake gaƒoƒo sia tae meva ɖo. 28 Fofo, do wò ŋkɔ ɖe dzi.” Kasia gbe+ aɖe ɖi tso dziƒo gblɔ be: “Medoe ɖe dzi, eye magadoe ɖe dzi ake.”+ 29 Esi ameha si le afi ma see la, wo dometɔ aɖewo gblɔ be dzie ɖe gbe. Gake bubuwo hã gblɔ be: “Mawudɔla aɖee ƒo nu kplii.” 30 Yesu ɖo eŋu be: “Menye tanyee gbe sia ɖi ɖo o, ke boŋ mia tae. 31 Azɔ wole ʋɔnu drɔ̃m xexe sia; azɔ woaɖe xexe+ sia dzi ɖula la ɖa.+ 32 Ke nye la, ne wohem ɖe ati ŋu* la,+ mahe ame ƒomeviwo katã ɖe ɖokuinye ŋu.” 33 Le nyateƒe me la, egblɔ esia tsɔ fia ku si ƒomevi ku ge wògbɔna kpuie la.+ 34 Eye ameha la ɖo eŋu nɛ be: “Míesee le Se la me be Kristo la anɔ anyi tegbee.+ Ekema nu ka tae nèle gbɔgblɔm be woahe Amegbetɔvi la ɖe ati ŋu?+ Ame kae nye Amegbetɔvi sia?” 35 Eya ta Yesu gblɔ na wo be: “Kekeli la aganɔ mia dome vie. Mizɔ esime kekeli la gale mia gbɔ, ne viviti la nagakpɔ ŋusẽ ɖe mia dzi o; ame si zɔa viviti me la menyaa afi si yim wòle o.+ 36 Esi kekeli la gakpɔtɔ le mia gbɔ la, mixɔ kekeli la dzi se, ne miazu kekeli viwo.”+ Yesu gblɔ nya siawo, eye wòdzo le wo gbɔ yi ɖaɣla eɖokui. 37 Togbɔ be ewɔ nukunu geɖewo wokpɔ hã la, womexɔ edzi se o, 38 ale nyagblɔɖila Yesaya ƒe nya nava eme, egblɔ be: “Yehowa,* ame kae xɔ nya si wose tso mía gbɔ la dzi se?+ Eye ame kae woɖe Yehowa* ƒe alɔ fia?”+ 39 Susu si ta womete ŋu xɔe se o lae nye nya si Yesaya gagblɔ be: 40 “Egbã woƒe ŋkuwo, eye wòna woƒe dzi me sẽ, ne woagakpɔ nu kple woƒe ŋkuwo, eye woase egɔme kple woƒe dziwo, be woatrɔ ne wòada gbe le wo ŋu o.”+ 41 Yesaya gblɔ nya siawo, elabena ekpɔ eƒe ŋutikɔkɔe, eye wòƒo nu tso eŋu.+ 42 Togbɔ be ele alea hã, kplɔlawo dometɔ geɖe gɔ̃ hã xɔ edzi se,+ gake womeʋua eme be yewoxɔ edzi se o le Farisitɔwo ta, ale be woaganya wo ɖa le ƒuƒoƒe la me o;+ 43 elabena wolɔ̃ amewo ƒe kafukafu wu Mawu ƒe kafukafu kura.+ 44 Ke Yesu do ɣli gblɔ be: “Ame si xɔa dzinye sena la, menye nye ɖeɖe ko dzie wòxɔna sena o, ke exɔa ame si dɔm ɖa la hã dzi sena;+ 45 eye ame si kpɔm la, ekpɔ Ame si dɔm ɖa la hã.+ 46 Kekeli menye va xexea me,+ ale be ame sia ame si xɔa dzinye sena la nagakpɔtɔ anɔ viviti la me o.+ 47 Ke ne ame aɖe sea nye nyawo, eye mewɔa wo dzi o la, nyemedrɔ̃a ʋɔnui o; elabena nyemeva ʋɔnu drɔ̃ ge xexea o, ke boŋ be maɖe xexea.+ 48 Ame si gbeam, eye mexɔa nye nyawo o la, ame si adrɔ̃ ʋɔnui la li. Nya si megblɔ lae adrɔ̃ ʋɔnui le ŋkeke mamlɛa dzi. 49 Elabena nyemeƒo nu le ɖokuinye si o, ke boŋ Fofo si dɔm ɖa la ŋutɔe na nya si magblɔ kple ale si maƒo nui ƒe sem.+ 50 Eye menyae hã be eƒe sedede la naa agbe mavɔ.+ Eya ŋuti nya siwo megblɔna la, megblɔa wo abe ale si tututu Fofo la gblɔ wo nam ene.”+\n^ Efia, Romatɔwo ƒe pounde ɖeka, si anye gram 327, alo lita afã kloe. Kpɔ Megbenyawo B14.\n^ Egɔmeɖeɖe tẽe, “dzesi.”\n^ Alo, “nye luʋɔ tɔtɔ.”\n^ Egɔmeɖeɖe tẽe, “ne wokɔm ɖe dzi tso anyigba.”


GBE BUBU Acholi Afrikaans Albanian Amerika Tokunɔgbe Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombia Tokunɔgbe Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Garifuna Georgian German Germany Tokunɔgbe Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Tokunɔgbe Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nAME AÐEWO AÐO EŊU BE AO. Ðɔkta aɖe gblɔ be Biblia ƒe aɖaŋuɖoɖowo dzi wɔwɔ le ko abe woatsɔ ƒe 1920 ƒe atikewo dodo kpɔ ŋu gbalẽ anɔ nu fiam sukuviwo egbea ene. Biblia ŋuti ɖikela aɖe ate ŋu abia be ɖe wòanya wɔ be woazã blemakɔmpiuta aɖe ƒe mɔfiagbalẽ na egbegbekɔmpiutaa? Le ame bubuwo gome la, wobu Biblia be edo xoxo eye viɖe aɖeke mele emenyawo ŋu kura o.\nEsi xexea yi ŋgɔ le mɔ̃ɖaŋununya me ɖe, nu ka tae ame aɖe aganɔ blemamɔfiamegbalẽ aɖe zãm? Aɖaŋuɖoɖowo kple mɔfiame gbogbo aɖewo siwo ŋu wotrɔa asi le edziedzi la bɔ ɖe internet dzi. Susuŋutinunyala bibiwo, ale si míanɔ agbee ŋutinunyalawo kple agbalẽŋlɔlawo dzena le television dzi wɔnawo me zi geɖe. Amewo ƒlea agbalẽ siwo woawo ŋutɔwo ate ŋu axlẽ azã wo me ɖaŋuɖoɖowo, eye esia wɔe be wo dzralawo le ga geɖe wɔm.\nEsi wònye be àte ŋu akpɔ nyatakaka le nu sia nu si dim nèle ŋu bɔbɔe ɖe, nu ka tae wòahiã be ame natrɔ ɖe Biblia si woŋlɔ ƒe 2,000 kloe nye esi va yi la ŋu? Ke ɖe nya si ɖikelawo gblɔ be Biblia zazã egbea le abe blema atikewo dodo kpɔ ŋu gbalẽ alo blemamɔfiamegbalẽ zazã na egbegbekɔmpiuta ene la manye nyateƒe oa? Le nyateƒe me la, nuwo ŋu bubu alea mesɔ o. Dzɔdzɔmeŋutinunya kple mɔ̃ɖaŋununya le tɔtrɔm kabakaba, gake ɖe amegbetɔwo ƒe nuhiahiã veviwo hã trɔa? Amewo gale ŋuɖoɖowo dim na nu si tae míele agbe ɖo, ale si woawɔ akpɔ dzidzɔ eye woanɔ dedie, nu si ana ƒomewo dome nanɔ nyuie, eye woadze xɔlɔ̃ vavãwo la kokoko.\nTogbɔ be Biblia li eteƒe didi hã la, eɖo biabia mawo kple bubu geɖewo ŋu. Biblia ŋutɔ ɖo kpe edzi be mía Wɔlaa ƒe nyawoe le eme. Efiaa mɔ mí le nu sia nu me le agbe me eye wòdzraa mí ɖo be míate ŋu anɔ te ɖe kuxiwo nu. (2 Timoteo 3:16, 17) Nu si ganyo wue nye be Biblia ŋutɔ ɖo kpe edzi be emeɖaŋuɖoɖowo sɔna ɣesiaɣi eye wo nu meyina gbeɖe o! Biblia ŋutɔ gblɔ be: “Mawu ƒe nya la le agbe.”—Hebritɔwo 4:12.\nÐe Biblia ƒe nya mawo nye nyateƒea? Ðe eme nyawo do xoxo loo alo emenyawo wɔa dɔ eye woɖea vi si fia be emenyawo le agbea? Taɖodzinu si le Gbetakpɔxɔ sia si nye tata tɔxɛ siwo ava ɖe wo nɔewo yome la ƒe gbãtɔ ŋue nye be, wòakpe ɖe ŋuwò nàkpɔ nyabiase siawo ƒe ŋuɖoɖowo.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Ðe Biblia Gaɖea Vi Egbea?\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ Ðe Biblia Gaɖea Vi Egbea?\nÐe Biblia Gaɖea Vi Egbea?\nGBETAKPƆXƆ Ðe Biblia Gaɖea Vi Egbea?


Mawu Ate Ŋu Ase Veve—Ale Si Míate Ŋu Ado Dzidzɔ Nɛ | Fia Nu Viwòwo\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gun Haitian Creole Hebrew Hiligaynon Hindi Hungarian Igbo Iloko Indonesian Isoko Italian Japanese Kannada Kazakh Kikongo Kikuyu Kimbundu Kinyarwanda Kirghiz Kirundi Kongo Korean Kwangali Lingala Lithuanian Luo Malagasy Maltese Maya Mongolian Myanmar Ngabere Norwegian Nzema Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Telugu Tetun Dili Thai Tigrinya Tiv Totonac Tshiluba Tsonga Turkish Twi Ukrainian Vietnamese Wayuunaiki Xhosa Yoruba Zapotec (Isthmus) Zulu\nÐe nu vevi wɔ wò si wɔe be nèfa avi kpɔa?— * Esia dzɔ ɖe mí katã dzi kpɔ. Ɣeaɖewoɣi la, míefaa avi le esi míelé blanui ta. Ame aɖe ate ŋu agblɔ nya vɔ̃wo ɖe mía ŋu, evɔ womenye nyateƒe o. Esia ate ŋu ana míase veve, alo menye nenemae oa?— Mawu hã ate ŋu ase veve ne wogblɔ alakpanyawo tso eŋu. Na míaɖo dze tso esia ŋu eye míakpɔe ɖa be aleke míawɔ ado dzidzɔ na Mawu, ke menye be míana wòase veve o hã.\nBiblia gblɔ be, le blema la, ame aɖewo siwo gblɔ be yewolɔ̃ Mawu la ‘do dziku’ nɛ. Ɛ̃, ‘wodo vevesese’ na Mawu! Gake le nyateƒe me la, ame aɖeke mate ŋu awɔ nu vevi Yehowa Mawu o. Eyae nye ŋusẽkatãtɔ la. Azɔ na míakpɔ nu si tae Yehowa sea veve ne míeɖo toe o la ɖa.\nAme eve gbãtɔ siwo Yehowa wɔ ɖe anyigba dzi la do vevesese nɛ ŋutɔ. Etsɔ ame eve siawo ɖo Paradiso si nɔ anyigba dzi, si woyɔ be Eden-bɔ la, me. Ame eve mawoe nye ame kawo?— Ɛ̃, Adam, kple Xawa, si wova wɔ kpe ɖe eŋu emegbe. Na míakpɔ nu si wowɔ si na Yehowa se veve la ɖa.\nEsi Yehowa tsɔ wo ɖo abɔa me vɔ la, egblɔ na wo be woalé be nɛ. Egblɔ na wo hã be woadzi viwo eye wo katã woanɔ abɔa me tegbee. Gake hafi Adam kple Xawa nadzi vi la, nublanuinya aɖe dzɔ. Ènya nu si dzɔa?— Mawudɔla aɖe na Xawa dze aglã ɖe Yehowa ŋu, eye emegbe la, Adam hã dze aglã ɖe Yehowa ŋu. Na míakpɔ ale si wòdzɔe ɖa.\nMawudɔlaa na wòdze abe da aɖe ƒo nu ene. Nya si Xawa se la dzɔ dzi nɛ—da la gblɔ nɛ be anɔ “abe Mawu ene.” Eya ta ewɔ nu si da la gblɔ nɛ be wòawɔ la. Ènya nu si wòwɔa?—\nEɖu ati si ƒe tsetse Yehowa gblɔ na Adam be woagaɖu o la. Hafi Mawu nawɔ Xawa la, egblɔ na Adam be: “Ðu abɔmetiawo katã ƒe tsetse faa; ke ati, si na wodzea si nyui kple vɔ̃ la, mègaɖu eya ƒe tsetse aɖeke o; gbe si gbe nàɖu eƒe ɖe, ku ke nàku.”\nXawa nya sedede ma. Ke hã eyi edzi nɔ ŋku lém ɖe atia ŋu, eye ekpɔe be ati la ‘nyo na ɖuɖu, eye ebiã ŋu na ame. Eya ta egbe eƒe tsetse aɖe heɖu.’ Emegbe la, ena atia ƒe tsetse Adam, eye eya ‘hã ɖui.’ Èsusu be nu ka tae Adam ɖu atikutsetsea ɖo?— Esi Adam va lɔ̃ Xawa wu Yehowa tae. Adam tiae be yeadze Xawa ŋu tsɔ wu be yeadze Mawu ŋu. Gake toɖoɖo Yehowa le vevie wu toɖoɖo ame bubu ɖe sia ɖe!\nÈɖo ŋku da si ƒo nu na Xawa la dzia? Abe ale si ko aɖaŋuwɔla aɖe ate ŋu ana wòadze abe fefenu aɖe ƒo nu ene la, nenema kee ame aɖee na wòdze abe da lae ƒo nu ene. Ame ka ƒe gbee ƒo nu to da la dzi?— “Da xoxo la, si woyɔna be Abosam kple Satana” la ƒe gbee.\nÈnya nu si nàwɔ be nàdo dzidzɔ na Yehowa?— Ne èdzea agbagba ɣesiaɣi be yeaɖo to eƒe gbe la, ekema àte ŋu ado dzidzɔ nɛ. Satana gblɔ be yeate ŋu ana ame sia ame nawɔ nu si yedi. Eya ta Yehowa de dzi ƒo na mí be: “Vinye, dze nunya, be nàdo dzidzɔ na nye dzi, ne mate ŋu aɖo nya ŋu na ame [si] le alɔme ɖem le ŋunye.” Satana ɖea alɔme alo ɖua fewu le Yehowa ŋu. Egblɔ be yeate ŋu ana ame sia ame nagbe Yehowa subɔsubɔ. Eya ta ɖo to Yehowa eye nàsubɔe be nàdo dzidzɔ nɛ! Àdze agbagba vevie be yeawɔ esia?—\nPsalmo 78:40, 41\n1 Mose 1:26-28; 2:15-17; 3:1-6\nNyaɖeɖefia 12:9; Lododowo 27:11\nƉoe Ɖe Amewo Ɖoe Ɖe Amewo Mawu Ate Ŋu Ase Veve—Ale Si Míate Ŋu Ado Dzidzɔ Nɛ


Charles Taze Russell—Ye Ðo Yehowa Ðasefowo Ƒe Haa? | Nya Siwo Amewo Biana Edziedzi\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Assamese Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bicol Bislama Bosnian Boulou Bulgarian Cakchiquel Cambodian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chol Chuvash Cibemba Cinyanja Croatian Czech Damara Dangme Danish Digor Drehu Dutch Edo Efik Esan Estonian Eŋlisi Eʋegbe Fante Faroese Fijian Finnish Franse Ga Galician Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Itsekiri Japanese Javanese Kabiye Kabyle Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Konkani (Roman) Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lambya Latvian Lingala Lithuanian Low German Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mixe Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Solomon Islands Pidgin Spanish Sunda Swahili Swahili (Congo) Swati Swedish Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Turkish Turkmen Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zapotec (Lachiguiri) Zulu\nAme Kae Ðo Miaƒe Haa?\nYehowa Ðasefowo ƒe habɔbɔ si li egbea dze dɔ gɔme tso ƒe 1800 ƒe ƒeawo me. Ɣemaɣi la, Biblia nusrɔ̃vi ʋɛ siwo nɔ Pittsburgh, Pennsylvania, le United States, te Biblia me dzodzro moveviɖoɖotɔe. Wotsɔa sɔlemehawo ƒe nufiafiawo sɔna kple nu si tututu nye Biblia ƒe nufiafia. Wote nu siwo ŋu wokena ɖo la tata ɖe agbalẽwo, nyadzɔdzɔgbalẽwo kple magazine si woyɔna egbea be Gbetakpɔxɔ—Le Gbeƒã Ðem Yehowa Ƒe Fiaɖuƒe la me.\nBible nusrɔ̃vi dovevienu mawo dometɔ ɖeka ŋkɔe nye Charles Taze Russell. Togbɔ be Russell xɔ ŋgɔ le Biblia fiafia dɔa me ɣemaɣi eye wònye Gbetakpɔxɔ magazinea ŋlɔla gbãtɔ hã la, meɖo subɔsubɔha yeye anyi o. Tsã la, woyɔa woƒe ƒuƒoƒoa be Biblia Nusrɔ̃viwo. Russell kple Biblia Nusrɔ̃vi mamlɛawo ƒe taɖodzinue nye be yewoana amewo nanya nu tso Yesu Kristo ƒe nufiafiawo ŋu ahadze Kristo-hame si nɔ anyi le ƒe alafa gbãtɔ me la ƒe afɔɖoƒewo yome. Esi wònye Yesue ɖo Kristotɔnyenye anyi ta la, eyae míebuna be enye míaƒe habɔbɔa ɖola.—Kolosetɔwo 1:18-20.\nEsiae nye dukɔ si ɖoe kplikpaa be yewoanɔ agbe ɖe Biblia me nyateƒea ƒe kekelia nu aleke kee woɖatsi tre ɖe yewo ŋu hãe la ƒe ŋutinya. Woƒe kpɔɖeŋua ade dzi ƒo nàyi edzi asubɔ Mawu nuteƒewɔwɔtɔe.\nAme Kae Ðo Yehowa Ðasefowo Ƒe Haa?\nNu Ka Tae Mietsɔ Ŋkɔ Yehowa Ðasefowo?


2 Mose 35 | Biblia Le Internet Dzi | Xexe Yeye Gɔmeɖeɖe\n2 Mose 35:1-35\nSabat ŋuti mɔfiamewo (1-3)\nNudzɔdzɔ hena avɔgbadɔ la (4-29)\nMawu ƒe gbɔgbɔ yɔ Bezalel kple Oholiab (30-35)\n35 Emegbe Mose yɔ Israel ƒe ha blibo la katã ƒo ƒu eye wògblɔ na wo be: “Se siwo Yehowa de be miawɔ wo dzi lae nye esi:+ 2 Ŋkeke ade miawɔ dɔ, ke ŋkeke adrelia nanɔ kɔkɔe na mi, dzudzɔ blibo ƒe sabat wònye na Yehowa.+ Ame sia ame si awɔ dɔ le edzi la, woawui.+ 3 Migado dzo le mia nɔƒewo le Sabat ŋkeke la dzi o.” 4 Mose gagblɔ na Israel ƒe ha blibo la be: “Se si Yehowa de lae nye esi: 5 ‘Midzɔ nu na Yehowa.+ Ame sia ame si ƒe dzi ʋãe+ la, nadzɔ nu siawo na Yehowa: sika, klosalo, akɔbli, 6 ka blɔtɔ, alẽfuka si wode ama aɖabɛ dzĩtɔe, ka dzĩ, ɖeti ɣi biɖibiɖi, gbɔ̃fu,+ 7 agbogbalẽ si wode ama dzĩi, nyogbalẽ kple akasiati, 8 ami si woade akaɖigbɛ la me, balsam-mi si woatsɔ awɔ ami kɔkɔe la kple atike ʋeʋĩ+ la, 9 oniks-kpe kple kpe xɔasi bubu siwo woaɖo ɖe kɔmewu+ la kple akɔtaɖonu+ la ŋu. 10 “Ame siwo katã aɖaŋu le tagbɔ na+ le mia dome la, nava wɔ dɔ siwo katã Yehowa ɖo la; 11 woawoe nye: avɔgbadɔ la kple eƒe agbadɔvɔ kpakple etamegbavɔ la, eƒe gaviwo, eƒe ʋuƒowo, eƒe xɔblatiwo, eƒe sɔtiwo kple eƒe anyinɔwo; 12 Aɖaka+ la kple eŋu kpowo,+ nutunu+ la kple xɔmetsovɔ+ la; 13 kplɔ̃+ la, eŋu kpowo kple eŋu nuwo katã, kple ŋkumeɖobolo+ la; 14 akaɖiti+ la kple eŋu nuwo kpakple eƒe akaɖigbɛwo, kple akaɖigbɛmemi la;+ 15 dzudzɔdomlekpui+ la kple eŋu kpowo; ami kɔkɔe la kple atike ʋeʋĩ+ la; avɔgbadɔ la ƒe mɔnuvɔ; 16 numevɔsamlekpui+ la kple eŋu akɔbligaɖɔ la, eŋu kpowo kple eŋu nuwo katã; ze la kple eƒe zɔ;+ 17 avɔ si woatsɔ atɔ kpɔ ɖe xɔxɔnu+ la ŋu, eƒe kpɔtiwo kple eƒe anyinɔwo; xɔxɔnu la ƒe mɔnuvɔ la; 18 avɔgbadɔ la ƒe tsyotiwo kple xɔxɔnu la ƒe tsyotiwo kple wo ŋu kawo;+ 19 awu siwo woalɔ̃ nyuie+ be woatsɔ awɔ subɔsubɔdɔ le kɔkɔeƒe la, awu kɔkɔeawo na nunɔla Aron,+ kple viaŋutsuwo ƒe awu siwo woado awɔ nunɔladɔwo.’” 20 Azɔ Israel ƒe ha blibo la dzo le Mose ŋkume. 21 Azɔ ame sia ame si ƒe dzi kple eƒe gbɔgbɔ ʋãe+ la, va dzɔ nu na Yehowa, be woatsɔ awɔ takpegbadɔ la ƒe dɔ kple eŋu nuwo katã kpakple awu kɔkɔeawo. 22 Eye ŋutsuwo kple nyɔnuwo, ame sia ame si lɔ̃ tso dzi me faa la va. Wotsɔ atsyɔ̃ɖogɛwo, togɛwo, asigɛwo, nyɔnuwo ƒe atsyɔ̃ɖonuwo kple sikanuwo katã ƒomevi vɛ. Ɛ̃, ame sia ame dzɔ sika* na Yehowa.+ 23 Eye ame siwo katã si ka blɔtɔ, alẽfuka si wode ama aɖabɛ dzĩtɔe, ka dzĩ, ɖeti ɣi biɖibiɖi, gbɔ̃fu, agbogbalẽ siwo wode ama dzĩi kple nyogbalẽ le la, tsɔ wo vɛ. 24 Ame siwo katã di be yewoadzɔ klosalo kple akɔbli la, dzɔ wo na Yehowa, eye ame siwo katã si akasiati le la tsɔe vɛ be woatsɔ awɔ nuawo ŋuti dɔ la. 25 Eye nyɔnu siwo katã aɖaŋu le tagbɔ na+ la tsɔ woƒe asiwo tre ɖeti, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi eye wotsɔ wo vɛ. 26 Eye nyɔnu siwo katã nya gbɔ̃fu tetre nyuie eye woƒe dzi ʋã wo la, tre gbɔ̃fu. 27 Eye tatɔwo tsɔ oniks-kpewo kple kpe xɔasi siwo woaɖo ɖe kɔmewua kple akɔtaɖonu la ŋu vɛ,+ 28 hekpe ɖe balsam-mi, akaɖigbɛmemi, ami si woatsɔ awɔ ami kɔkɔe+ la kple atike ʋeʋĩ+ la ŋu. 29 Ŋutsu kple nyɔnu siwo katã ƒe dzi ʋã wo be woatsɔ nane avɛ hena dɔ blibo si Yehowa ɖo be woawɔ to Mose dzi la, tsɔ wo vɛ; Israel-viwo va na lɔlɔ̃nu faa nunanawo Yehowa.+ 30 Eye Mose gblɔ na Israel-viwo be: “Kpɔ ɖa, Yehowa tia Bezalel, si nye Uri vi, Hur vi, tso Yuda-to la me.+ 31 Mawu tsɔ eƒe gbɔgbɔ yɔe fũu eye wòna nunya, gɔmesese, sidzedze kple aɖaŋudɔwo katã ƒomevi wɔwɔ ƒe ŋutetee, 32 ne wòanya ale si wowɔa aɖaŋudɔ vovovowo, ale si wowɔa sika, klosalo kple akɔbli ŋu dɔe, 33 ale si woakpa kpe atsɔ ado atsyã na nuwo, kple ale si woakpa ati hena aɖaŋunu ɖe sia ɖe ƒomevi wɔwɔ. 34 Eye wòdee dzi me na eya kple Oholiab,+ si nye Ahisamak si tso Dan-to la me ƒe vi, be woafia nu. 35 Ede nunya woƒe dzi me fũu,+ be woanya aɖaŋudɔwo wɔwɔ, aɖaŋuvɔlɔlɔ̃, be woanya ale si woatsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi alɔ̃ nui. Ŋutsu siawo awɔ dɔ ɖe sia ɖe ƒomevi, eye woawɔ aɖaŋudɔwɔnu vovovoawo.\n^ Egɔmeɖeɖe tẽe: “dzɔ sika be wòanye nunyèvɔsa.”


Aleke Biblia Me Gɔmeɖosewo Ðea Vi Na Míi? | Nya Nyui\n1. Nu ka tae míehiã mɔfiamewo?\nAleke Biblia me gɔmeɖosewo ate ŋu akpe ɖe mía ŋu míawɔ nu siwo ana míanɔ dedie?—PSALMO 36:10.\nMía Wɔla la nya nu wu mí. Esi wònye Fofo lɔ̃ame ta la, eléa be na mí. Ke hã meɖoe be míanɔ mía ɖokuiwo si ye manɔmee o. (Yeremiya 10:23) Eya ta abe ale si ko ɖeviwo hiãa wo dzilawo ƒe mɔfiame ene la, mí katã míehiã Mawu ƒe mɔfiamewo. (Yesaya 48:17, 18) Biblia me gɔmeɖosewo fiaa mɔ mí, eye wonye nunana tso Mawu gbɔ na mí.—Xlẽ 2 Timoteo 3:16.\nYehowa ƒe sewo kple eƒe gɔmeɖosewo fiaa mɔ nyuitɔ si nu wòle be míanɔ agbe ɖo la mí egbea kple ale si míawɔ axɔ teƒeɖoɖo mavɔwo le etsɔme. Esi wònye Mawue wɔ mí ta la, ɖeko wòsɔ be míawɔ ɖe eƒe mɔfiamewo dzi ŋudzedzekpɔkpɔtɔe.—Xlẽ Psalmo 19:8, 12; Nyaɖeɖefia 4:11.\n2. Nu kawoe nye Biblia me gɔmeɖosewo?\nBiblia me gɔmeɖosewoe nye nyateƒenya veviwo. Gake sewo ya kuna ɖe nɔnɔme gobi aɖewo ŋuti. (5 Mose 22:8) Ehiã be míabu tame nyuie hafi míate ŋu ase ale si woate ŋu awɔ gɔmeɖose aɖe ŋu dɔ le nɔnɔme aɖe koŋ me la gɔme. (Lododowo 2:10-12) Le kpɔɖeŋu me, Biblia fia mí be nunanae agbe nye tso Mawu gbɔ. Gɔmeɖose vevi sia ate ŋu afia mɔ mí le ale si míawɔ nu ne míele dɔ me, aƒe me, alo míele mɔ zɔm la me. Enana míewɔa nu siwo ana míanɔ dedie.—Xlẽ Dɔwɔwɔwo 17:28.\n3. Gɔmeɖose eve kawoe nye vevitɔwo?\nYesu ƒo nu tso gɔmeɖose eve siwo le vevie wu la ŋu. Gbãtɔ ɖe nu si ta koŋ mí amegbetɔwo míele agbe ɖo la fia, eyae nye be míanya Mawu, alɔ̃e ahasubɔe nuteƒewɔwɔtɔe. Ele be míabu gɔmeɖose gbãtɔ sia ŋu le míaƒe nyametsotso ɖe sia ɖe wɔwɔ me. (Lododowo 3:6) Ame siwo léa gɔmeɖose sia me ɖe asi la nyea Mawu xɔlɔ̃wo, wokpɔa dzidzɔ vavãtɔ, eye woava nɔ agbe mavɔ.—Xlẽ Mateo 22:36-38.\nGɔmeɖose evelia ate ŋu afia mɔ mí míanɔ ŋutifafa me kple ame bubuwo. (1 Korintotɔwo 13:4-7) Gɔmeɖose evelia sia dzi wɔwɔ bia be míasrɔ̃ ale si Mawu wɔa nu kple amewoe.—Xlẽ Mateo 7:12; 22:39, 40.\n4. Aleke Biblia me gɔmeɖosewo ɖea vi na míi?\nBiblia me gɔmeɖosewo fiaa ƒomewo ale si woawɔ awɔ ɖeka le lɔlɔ̃ me. (Kolosetɔwo 3:12-14) Mawu ƒe Nya la gakpɔa ƒomewo ta le mɔ sia nu be efia gɔmeɖose bubu aɖe hã wo, eyae nye be ele be srɔ̃tɔwo nanɔ wo nɔewo gbɔ ɖaa.—Xlẽ 1 Mose 2:24.\nNe míewɔna ɖe Biblia ƒe nufiafiawo dzi la, ate ŋu akpɔ mía ta le ŋutilã me kple seselelãme gome siaa. Le kpɔɖeŋu me, zi geɖe la, dɔtɔwo dia dɔwɔla siwo wɔna ɖe Biblia me gɔmeɖose siwo nye anukwareɖiɖi kple kutrikuku la dzi. (Lododowo 10:4, 26; Hebritɔwo 13:18) Mawu ƒe Nya la fia mí hã be míana nu siwo le mía si la nadze mía ŋu eye míade asixɔxɔ mía kple Mawu dome xɔlɔ̃wɔwɔa ŋu wu ŋutilãmenuwo.—Xlẽ Mateo 6:24, 25, 33; 1 Timoteo 6:8-10.\nBiblia me gɔmeɖosewo dzi wɔwɔ kpɔa míaƒe lãmesẽ ta. (Lododowo 14:30; 22:24, 25) Le kpɔɖeŋu me, Mawu ƒe se siwo tsi tsitre ɖe ahamumu ŋu dzi wɔwɔ kpɔa mía ta tso dɔléle vɔ̃ɖiwo kple afɔkuwo si me. (Lododowo 23:20) Yehowa ɖe mɔ na mí be míate ŋu ano aha muame, gake míanoe le ŋuɖɔɖo me. (Psalmo 104:15; 1 Korintotɔwo 6:10) Mawu ƒe gɔmeɖosewo ɖea vi na mí le mɔ sia nu be wofiaa mí be míanɔ ŋudzɔ ɖe míaƒe nuwɔnawo kple tamesusuwo siaa ŋu. (Psalmo 119:97-100) Ke hã, menye vi si Mawu ƒe sewo ɖena na Kristotɔ vavãwo la ta koe wowɔna ɖe wo dzi ɖo o. Ke boŋ be woade bubu Yehowa ŋu tae.—Xlẽ Mateo 5:14-16.\nNa Yehowa Ðasefowo nava dzro Biblia me nyati aɖe me kpli wò, alo be nàte míaƒe Biblia sɔsrɔ̃ femaxee ƒe ɖoɖoa kpɔ.\nƉoe Ɖe Amewo Ɖoe Ɖe Amewo Aleke Biblia Me Gɔmeɖosewo Ðea Vi Na Míi?


Mateo 4 | Biblia Le Internet Dzi | Xexe Yeye Gɔmeɖeɖe (1984)\n4 Eye gbɔgbɔ la kplɔ Yesu yi gbedadaƒo, bene Abosam natee kpɔ. 2 Esi wòtsi nu dɔ ŋkeke blaene kple zã blaene megbe la, dɔ wui. 3 Gawu la, Tela la va hegblɔ nɛ be: “Ne Mawu ƒe vie nènye la, ekema gblɔ na kpe siawo be woatrɔ azu abolo.” 4 Gake eɖo eŋu be: “Woŋlɔ ɖi be, ‘Mele be ame nanɔ agbe ɖe abolo ɖeɖe ko ŋu o, ke boŋ ɖe nya sia nya si dona tso Yehowa ƒe nu me ŋu.’” 5 Azɔ Abosam kplɔe yi ɖe du kɔkɔe la me, eye wòtsɔe ɖo gbedoxɔa tame, 6 eye wògblɔ nɛ be: “Ne Mawu ƒe vie nènye la, ekema ti kpo nàɖadze anyigba; elabena woŋlɔ ɖi be, ‘Ade se na eƒe dɔlawo le ŋutiwò, eye woakɔ wò ɖe woƒe asiwo me, bene nàgatsɔ wò afɔ axlã ɖe kpe gbeɖe o.’” 7 Yesu gblɔ nɛ be: “Woŋlɔ ɖi hã be, ‘Mele be nàte Yehowa wò Mawu kpɔ o.’” 8 Abosam gakplɔe yi to aɖe si kɔkɔ ŋutɔ dzi, eye wòɖe xexea me fiaɖuƒewo katã kple woƒe ŋutikɔkɔe fiae, 9 eye wògblɔ nɛ be: “Matsɔ nu siawo katã ana wò ne èdze klo de ta agu nam.” 10 Eye Yesu gblɔ nɛ be: “Te ɖa le gbɔnye, Satana! Elabena woŋlɔ ɖi be, ‘Yehowa wò Mawu ye wòle be nàde ta agu na, eye eya ɖeka koe wòle be nàwɔ subɔsubɔdɔ kɔkɔe na.’” 11 Tete Abosam dzo le egbɔ, eye kpɔ ɖa! Mawudɔlawo va hete kpekpeɖeŋunanae. 12 Ke esi wòse be wolé Yohanes la, edzo yi Galilea. 13 Eye esi wòdzo le Nazaret la, eva nɔ Kapernaum le ƒua ŋu le Zebulon kple Naftali nutoawo me, 14 bene nya si wogblɔ ɖi to Yesaya nyagblɔɖila la dzi la nava eme be: 15 “Oo Zebulon nyigba kple Naftali nyigba, siwo le ƒutamɔ to, le Yordan ƒe go kemɛ dzi, dukɔwo ƒe Galilea! 16 Dukɔ si bɔbɔ nɔ viviti me la kpɔ kekeli gã aɖe, eye kekeli klẽ ɖe ame siwo bɔbɔ nɔ anyigba si dzi ku ƒe vɔvɔli le la dzi.” 17 Tso ɣemaɣi la, Yesu te gbeƒãɖeɖe nɔ gbɔgblɔm be: “Mitrɔ dzi me, elabena dziƒofiaɖuƒe la gogo.” 18 Esi wònɔ Galilea ƒua nu tom yina la, ekpɔ nɔvi eve, siwo nye Simon si woyɔna be Petro kple nɔvia Andrea, wonɔ ɖɔ dam ɖe ƒua me, elabena tɔƒodelawo wonye. 19 Eye wògblɔ na wo be: “Miva dze yonyeme, eye mawɔ mi ameɖelawo.” 20 Enumake wogblẽ woƒe ɖɔawo ɖi, eye wodze eyome. 21 Eye esi wòdzo le afi ma yi ŋgɔ vie la, ekpɔ ame eve bubu siwo nye nɔviwo, Yakobo, Zebedeo vi, kple nɔvia Yohanes, le tɔdziʋu me kple wo fofo Zebedeo, wonɔ woƒe ɖɔwo sam, eye wòyɔ wo. 22 Enumake wogblẽ tɔdziʋu la kple wo fofo ɖi, eye wodze eyome. 23 Eye wòyi ɖato Galilea blibo la katã, nɔ nu fiam le woƒe ƒuƒoƒewo henɔ gbeƒã ɖem fiaɖuƒe ŋuti nya nyui la, eye wònɔ dɔléle ɖe sia ɖe ƒomevi kpakple lãmegbegblẽ ɖe sia ɖe ƒomevi dam le dukɔ la dome. 24 Eye eŋuti nya kaka yi Siria nuto blibo la katã me; eye wokplɔ ame siwo katã ƒe lãme gblẽ vevie, ame siwo dɔléle kple fukpekpe vovovowo le nuxaxa dom na, ame siwo me gbɔgbɔ vɔ̃wo le, kple ame siwo le anyidzedɔ lém kpakple lãmetututɔwo va egbɔ, eye wòda dɔ na wo. 25 Le esia ta la, ameha gã aɖe dze eyome tso Galilea kple Dekapoli* kple Yerusalem kple Yudea kpakple Yordan ƒe go kemɛ dzi.\n^ Alo “du ewoawo.”


Psalmowo 87 | Biblia Le Internet Dzi | Xexe Yeye Gɔmeɖeɖe\nZion, Mawu vavã la ƒe du\nAme siwo wodzi le Zion (4-6)\nKora viwo ƒe ha.+ Hadzidzi. 87 Mawu ɖo eƒe du la gɔme anyi ɖe to kɔkɔewo dzi.+ 2 Yehowa lɔ̃a Zion ƒe agbowo+Wu Yakob ƒe agbadɔwo katã. 3 Oo, Mawu vavã la ƒe du, wole nu nyui geɖewo gblɔm tso ŋuwò.+ (Sela) 4 Mabu Rahab*+ kple Babilon ade ame siwo dze sim la dome;Kpɔ ɖa, Filistia kple Tiro kpakple Kus hãe nye esi. Woagblɔ le wo dometɔ ɖe sia ɖe ŋu be: “Afi mae wodzi ame sia le.” 5 Eye woagblɔ le Zion ŋu be: “Eya mee wodzi wo dometɔ ɖe sia ɖe ɖo.” Dziƒoʋĩtɔ la ŋutɔ ali kee sesĩe. 6 Ne Yehowa le dukɔ la dem agbalẽ me la, agblɔ le wo ŋu be: “Afi mae wodzi ame sia le.” (Sela) 7 Hadzilawo+ kple ame siwo do to le ɣe ɖum+ la hã agblɔ be: “Mewòe nye tsidzɔƒewo katã le.”*+\n^ Anye Egipte ye wowɔnɛ le afi sia.\n^ Alo, “Le gonyeme la, mewòe nuwo katã dzɔ tso.”


GBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Baoule Bassa (Cameroon) Batak (Toba) Bengali Bislama Boulou Brazil Tokunɔgbe Bulgarian Cambodian Catalan Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Cibemba Cinyanja Colombia Tokunɔgbe Croatian Czech Danish Drehu Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Franse Garifuna Georgian German Germany Tokunɔgbe Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (Ɣi) Hungarian Hungary Tokunɔgbe Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kannada Kazakh Kikaonde Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lomwe Luganda Macedonian Macua Malagasy Malay Malayalam Maltese Mambwe-Lungu Marathi Mauritian Creole Mbunda Mexico Tokunɔgbe Mongolian Myanmar Navajo Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Portuguese Portuguese (Portugal) Punjabi Quebec Tokunɔgbe Quechua (Bolivia) Quichua (Chimborazo) Quichua (Imbabura) Rarotongan Romanian Runyankore Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Tetun Dili Thai Tigrinya Tok Pisin Tshiluba Tsonga Turkish Tuvaluan Twi Tzeltal Ukrainian Urdu Uzbek Valencian Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yoruba Zulu\nNe èdi aɖaŋuɖoɖo tso ale si nàwɔ anɔ te ɖe nuxaxa nu ŋu la, ɖewohĩ àke ɖe gbogbo aɖewo ŋu, eye ɖewo aɖe vi wu bubuwo. Ðewohĩ susu si tae nye be, abe ale si míegblɔe va yi ene la, amewo xaa nu le mɔ vovovowo nu. Mɔnu aɖe si wɔ dɔ na ame aɖea, mawɔ dɔ na ame bubu o.\nTogbɔ be ele alea hãa, aɖaŋuɖoɖo mawo ƒe ɖewo ɖe vi na ame geɖe. Zi geɖea wonye esiwo ame siwo ɖoa aɖaŋu tso nuxaxa ŋu la ɖona, eye wowɔ ɖeka kple mɔfiame si dze le blemagbalẽ aɖe si nye Biblia, si me nyawo gaɖea vi la me.\n1: NA WÒ ƑOMETƆWO KPLE XƆLƆ̃WO NAKPE ÐE ŊUWÒ\nAɖaŋuɖola bibi aɖewo bui be esia nye mɔ vevi siwo dzi woato anɔ te ɖe nuxaxa nu la dometɔ ɖeka. Ke hã ɣeaɖewoɣia màdi be ame aɖeke nanɔ ye ŋu o. Àte ŋu ado dziku ɖe ame siwo le agbagba dzem be yewoakpe ɖe ŋuwò la ŋu gɔ̃ hã. Naneke megblẽ le eŋu o.\nMègasusu be ele be amewo nanɔ ye ŋu ɣesiaɣi o, gake mèganya wo ɖa keŋkeŋ le ɖokuiwò ŋu hã o. Àva hiã woƒe kpekpeɖeŋu emegbe. Gblɔ nu si nèdi be woawɔ na ye kple nu si mèdi o la na wo.\nTogbɔ be àdi be amewo nawɔ nanewo na ye alo woagawɔ nanewo na ye o hã, ele be nàda asɔ be nàte ŋu akpɔ ɣeyiɣi na amewo hã.\nMƆFIAME: “Ne ame le eve la, enyo wu ame ɖeka, . . . Elabena ne wo dometɔ ɖeka dze anyi la, evelia afɔe ɖe tsitre.”—Nyagblɔla 4:9, 10.\n2: LÉ ŊKU ÐE WÒ NUÐUÐU ŊU, EYE NÀDI ƔEYIƔI ADE KAME\nNe èɖua nu nyuie la, akpe ɖe ŋuwò nàte ŋu anɔ te ɖe nuxaxa nu. Dze agbagba be yeanɔ atikutsetsewo, amagbewo kple nuɖuɖu siwo me protein le la ɖum.\nNo tsi sɔgbɔ eye nàno nunono bubu siwo dea lãmesẽ dzi hã.\nNe nu menya le ɖuɖum na wò o la, ekema ɖui vivivi edziedzi. Azɔ hã, àte ŋu agblɔ na wò ɖɔkta be wòana nunyiametikewo wò. *\nAzɔlizɔzɔ atsɔ ade kame kple kamedede bubuwo ate ŋu ana ame matsi dzi fũu o. Kamedede ate ŋu akpe ɖe ŋuwò nàde ŋugble le ale si nuwo trɔ na wò fifia la ŋu alo ana nàɖe susu ɖa le nu si dzɔa dzi vie.\nMƆFIAME: “Ame aɖeke melé fu eya ŋutɔ ƒe ŋutilã kpɔ o, ke boŋ enyinɛ, eye wòléa be nɛ nyuie.”—Efesotɔwo 5:29.\n3: DƆ ALƆ̃ NÀÐI ÐE EME NYUIE\nAlɔ̃dɔdɔ le vevie, gake egale vevie na ame siwo le nu xam ya wu elabena nuxaxa naa nu tia kɔ na ame.\nMègano nu siwo me caffeine le fũu o eye mèganɔ aha hã nom fũu o elabe woate ŋu agblẽ alɔ̃ me na wò.\nMƆFIAME: “Gbɔɖeme asiʋlo ɖeka nyo wu dɔ sesẽ wɔwɔ kple dagbadagba ɖe yame asiʋlo eve.”—Nyagblɔla 4:6.\n4: DA SƆ\nNenɔ susu me na wò be ame sia ame kple ale si wòxaa nui. Ele be nàte ŋu anya esi ade dziwò wu.\nAme geɖe kpɔe be ne yewoƒo nu tso yewoƒe nuxaxa ŋu na ame bubuwo la, ekpena ɖe yewo ŋu yewonɔa te ɖe enu, gake ame bubuwo ya medina be yewoaƒo nu tso eŋu o. Eŋuti aɖaŋuɖolawo ƒe susu mesɔ le nya sia ŋu o. Ne èdi be yegblɔ yeƒe dzimenya na ame aɖe gake wòle sesẽm na wò la, ɖewohĩ anɔ bɔbɔe na wò wu be nàgblɔ ale si nèle sesem le ɖokuiwò me ƒe sue aɖe na xɔ̃wò vevi aɖe.\nLe ame aɖewo gome la, wokpɔe be ne yewofa avi la, ekpena ɖe yewo ŋu yewonɔa te ɖe nuxaxa nu, gake ame bubuwo ya tea ŋu nɔa te ɖe enu ne womefa avi boo o hã.\nMƆFIAME: “Ame ƒe dzi nya eya ŋutɔ ƒe vevesese.”—Lododowo 14:10.\n5: TSRI NU SIWO AGBLẼ NU LE ŊUWÒ LA WƆWƆ\nAme aɖewo siwo ame ku na nɔa aha mum eye wonɔa atike vɔ̃ɖiwo zãm be yewoatsɔ atsi yewoƒe vevesesea nu. Nuwɔna sia gblẽa nu le ame ŋu. Ðeko aha kple atike vɔ̃wo nana ame kpɔa gbɔdzɔe hena ɣeyiɣi vi aɖe ko, gake emegbe emetsonuawo gblẽa nu vevie. Di mɔ siwo dzi nàto anɔ te ɖe nuxaxa nu evɔ magblẽ nu le ŋuwò o.\nMƆFIAME: “Mina míakɔ mía ɖokui ŋu tso . . . ɖiƒoƒo sia ɖiƒoƒo me.”—2 Korintotɔwo 7:1.\n6: ZÃ WÒ ƔEYIƔIWO NYUIE\nAme geɖe kpɔe be eɖea vi ne yewowɔ nanewo be yewoaɖe susu ɖa le nuxaxaa ŋu ahawɔ nu siwo ana yewoƒe susu nadze akɔ anyi ale be wòaɖe yewoƒe vevesesea dzi akpɔtɔ vie.\nWò dzi adze eme vie ne èdze xɔlɔ̃ nyuiwo, srɔ̃ asinudɔ yeye aɖe alo ɖe modzaka.\nNe ɣeyiɣiawo va le yiyim la, àva trɔ ɖe nɔnɔmea ŋu. Àva kpɔe be wò nuxaxaa maganɔ abe tsã ene o, edzi anɔ ɖeɖem kpɔtɔ eye esia akpe ɖe ŋuwò nànɔ te ɖe kuxia nu.\nMƆFIAME: “Ɣeyiɣi li na nu sia nu, . . . avifaɣi li, eye nukoɣi li; konyifaɣi li, eye ɣeɖuɣi li.”—Nyagblɔla 3:1, 4.\n7: YI NU SIWO NÈWƆNA DZI\nNe anya wɔa, yi nu siwo nèwɔna dzi.\nNe èmlɔa anyi ɖe game dzi, wɔa dɔ, eye nèwɔa nu bubuwo la, nuwo ava nɔ na wò abe tsã ene.\nNe ètrɔ ɖe dɔ bubuwo ŋu la, ana nàɖe veve si kua do na wò la dzi akpɔtɔ.\nMƆFIAME: “Ƒãa hafi wògabua eƒe agbemeŋkekewo ƒe yiyi ŋu, le esi Mawu vavã la na eƒe susu katã le eƒe dzi ƒe dzidzɔkpɔkpɔ ŋu ta.”—Nyagblɔla 5:20.\n8: MÈGATSƆ DZITSITSI WƆ NYAMETSOTSOWO O\nAme siwo tsɔ dzitsitsi wɔ nyametsotsowo le woƒe ame vevi aɖe ƒe ku megbe kpuie la va kpɔnɛ be yewowɔ vodada.\nNe anya wɔ la, lala ɣeyiɣi aɖe hafi aʋu, adi dɔ yeye alo atsɔ wò ame vevi si ku la ƒe nanewo aƒu gbe.\nMƆFIAME: “Veviedola ƒe ɖoɖowo hea dzidzedzekpɔkpɔ vanɛ, ke ame sia ame si tsia klokloklo la, hiã atui.”—Lododowo 21:5.\n9: MÈGAŊLƆ WÒ AME VEVI SI KU LA BE O\nAme geɖe siwo ame ku na kpɔe be eɖea vi ne yewowɔa nu siwo akpe ɖe yewo ŋu be yewoaɖo ŋku yewoƒe ame si ku la dzi.\nÀkpɔe be wò dzi adze eme ne èdzra foto alo ŋkuɖodzinu aɖewo ɖo loo alo ŋlɔ nudzɔdzɔ vevi aɖewo siwo màdi be yeaŋlɔ be o la ɖi.\nDzra nu siwo ana nàɖo ŋku nuwo dzi kple dzidzɔ la ɖo, eye ne dzi ɖe le ƒowò la, tsɔ wo eye nàlé ŋku ɖe wo ŋu.\nMƆFIAME: “Ðo ŋku tsãŋkekewo dzi.”—5 Mose 32:7.\n10: YI MƆKEKE\nÀte ŋu atiae be yeayi mɔkeke.\nNe manya wɔ be nàyi mɔkeke didi oa, ɖewohĩ àte ŋu awɔ nane si doa dzidzɔ na wò la ŋkeke ɖeka alo eve, abe azɔ zɔli legbe aɖi tsa, ayi blemanudzraɖoƒe alo aku ʋu ado vie.\nNe èwɔ nane si to vovo na nu si nèwɔna gbe sia gbe vie gɔ̃ hã la, ana nànɔ te ɖe nuxaxa nu.\nMƆFIAME: “Miva, ne míawo ɖeɖe míayi teƒe aɖe si ame aɖeke mele o, ne míaɖi ɖe eme vie.”—Marko 6:31.\n11: KPE ÐE AMEWO ŊU\nDe dzesii be ɣesiaɣi si nèkpe ɖe ame aɖe ŋu la, akpe ɖe wò ŋutɔ hã ŋu be nàŋlɔ wò nuxaxaa be vie.\nÐewohĩ àte ŋu adze egɔme tso ame siwo hã dzi wò ame vevia ƒe kua le tetem ɖo la dzi, abe xɔlɔ̃wo alo ƒometɔ siwo hã le nu xam, elabe wonya be èse nu siwo me tom yewole la gɔme.\nNe èkpe ɖe ame bubuwo ŋu hefa akɔ na wo la, ana dzi nagadzɔ wò eye agbe yeye aɖo mewò.\nMƆFIAME: “Dzidzɔ geɖe le nunana me wu nuxɔxɔ.”—Dɔwɔwɔwo 20:35.\n12: GBUGBƆ ŊKU LÉ ÐE NU SIWO LE VEVIE NA WÒ LA ŊU\nNuxaxa ate ŋu akpe ɖe ŋuwò nàva de dzesi nu siwo tututu le vevie.\nWɔ mɔnukpɔkpɔa ŋu dɔ nàtsɔ alé ŋku ɖe ale si nèle agbea nɔmee ŋu.\nNe ehiãa, trɔ asi le nu siwo nèbuna nu vevii la ŋu.\nMƆFIAME: “Kuƒemeyiyi nyo wu aglotuƒeyiyi, elabena afi kemɛa nye amegbetɔwo katã ƒe nuwuƒe, eye ele be wòade dzi gbɔ na agbagbeawo.”—Nyagblɔla 7:2.\nALE SI NÀWƆ ANƆ TE ÐE NUXAXA NU | TOTOÐEME\nÐu nuɖuɖu siwo me nunyiame le, no tsi sɔgbɔ eye nade kame ale si sɔ.\nNyae be alɔ̃dɔdɔ akpe ɖe ŋuwò be naɖe nuteameŋu kple nuxaxa dzi akpɔtɔ.\nNenɔ susu me na wò be ame sia ame kple ale si wòxaa nui, di mɔnu si ade dziwò wu.\nTsri ahamumu kple atike vɔ̃ɖiwo zazã elabe kuxiwo boŋue woahe vɛ na wò.\nWɔ nu siwo ana nàɖe susu ɖa le nuxaxaa ŋu, abe xɔlɔ̃ nyuiwo dzedze kple modzakaɖeɖe ene.\nNe èyi nu siwo nèwɔna dzi la, nuwo agava nɔ na wò abe tsã ene.\nNe anya wɔ la, lala ƒe ɖeka alo esi wu ema hafi atso nya me le nu vevi aɖewo siwo ava ve wò emegbe la ŋu.\nDzra foto kple ŋkuɖodzinu aɖewo ɖo alo ŋlɔ nudzɔdzɔ vevi aɖewo siwo màdi be yeaŋlɔ be o la ɖi atsɔ anɔ ŋku ɖom ame si ku la dzi.\nDi ɣeyiɣi nàwɔ nane si to vovo na nu si nèwɔna gbe sia gbe, àte ŋu awɔe ŋkeke ɖeka alo le ŋkekea ƒe akpa aɖe ko.\nKpe ɖe amewo ŋu nàtsɔ ado ŋusẽ ɖokuiwò; amewo abe ame siwo hã dzi wò ame vevia ƒe kua le tetem ɖo la ene.\nWɔ mɔnukpɔkpɔa ŋu dɔ nàtsɔ alé ŋku ɖe nu siwo tututu le vevie la ŋu, eye ne ehiã la, trɔ asi le nu siwo nèbuna nu vevii la ŋu.\nLe nyateƒe mea, naneke mate ŋu atsi wò vevesesea nu keŋkeŋ o. Ke hã ame geɖe siwo ƒe ame vevi aɖe ku la alɔ̃ ɖe edzi be esi yewowɔ ɖe aɖaŋuɖoɖo siwo ŋu míeƒo nu tsoe le nyati sia me dzi la, ekpe ɖe yewo ŋu yewoƒe akɔ fa. Ke hã, menye nu siwo katã akpe ɖe ame ŋu wòaɖe nuxaxa dzi akpɔtɔ ŋue míeƒo nu tsoe o. Gake ne ète mɔnu siawo dometɔ aɖewo kpɔ la, àkpɔe be woakpe ɖe ye ŋu yeƒe vevesesea nu naɖiɖi vie.\n^ mm. 13 Nyɔ! mekafua dɔdamɔnu aɖe koŋ be eyae nyo wu o.\nBibliae nye agbalẽ nyuitɔ si akpe ɖe ame siwo le nu xam la ŋu.\nƉoe Ɖe Amewo Ɖoe Ɖe Amewo Ale Si Nàwɔ Anɔ Te Ðe Nuxaxa Nu—Nu Si Nàte Ŋu Awɔ Egbea